#323 Memakan Sarang Burung Walit

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Apakah hukum memakan sarang burung walit? Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
أَوَلَمْ يَرَوْا إِلَى الطَّيْرِ فَوْقَهُمْ صَافَّاتٍ وَيَقْبِضْنَ ۚ مَا يُمْسِكُهُنَّ إِلَّا الرَّحْمَٰنُ ۚ إِنَّهُ بِكُلِّ شَيْءٍ بَصِيرٌ
Maksudnya:

“Patutkah mereka menutup mata dan tidak memerhatikan (kekuasaan Allah pada) burung-burung yang terbang di atas mereka, (siapakah yang menjaganya ketika) burung-burung itu mengembang dan menutupkan sayapnya? Tidak ada yang menahannya (daripada jatuh) melainkan (kekuasaan) Allah Yang Maha Pemurah. Sesungguhnya Ia Maha Melihat serta mengetahui akan tiap-tiap sesuatu.”
[1]
Syeikh al-Sa‘di menyebutkan bahawa ayat ini mengandungi teguran dan dorongan untuk memperhatikan keadaan burung yang ditundukkan Allah SWT serta Allah menundukkan udara dan angin untuknya. Burung mengepakkan sayapnya untuk terbang dan menjaganya agar tidak jatuh ke tanah. Burung tetap bertasbih ketika berada di udara dan mengulang-ulangnya sesuai dengan kehendak dan keperluannya. Tidak ada yang dapat menahannya di udara selain Allah SWT kerana Dia-lah yang menundukkan langit bagi burung dan menjadikan tubuh badannya dalam bentuk yang boleh membuatkannya terbang. Justeru, sesiapa pun yang memperhatikan dan merenung keadaan penciptaan burung, akan mengetahui bahawa burung itu menunjukkan kepada kekuasaan Allah Yang Maha Pencipta serta pengawasan-Nya. Hanya Dia semata-mata Tuhan yang berhak disembah. Dia-lah yang mengatur para hamba-Nya dengan segala sesuatu yang sesuai bagi mereka sebagaimana tuntutan hikmah-Nya.
[2]
Burung walit
Burung Walit adalah spesies burung yang berada dalam empat genera iaitu
Aerodramus
,
Hydrochous
,
Schoutedenapus
 dan
Collocalia
. Ia membentuk puak
Collocaliini
 dalam keluarga burung Layang-layang,
Apodidae
. Kumpulan ini mengandungi sekitar 30 spesies yang hidup di selatan Asia, selatan kepulauan Pasifik dan timur laut Australia, semuanya dalam kawasan tropika dan subtropika. Ia juga merupakan anggota tipikal dalam Apodidae, dengan ciri-ciri sayap kecil untuk terbang dengan laju, mulut yang luas dan paruh kecil bagi menangkap serangga semasa terbang. Apa yang membezakan ia dengan spesies burung layang-layang (tetapi bukan semua) dan kesemua burung lain adalah kebolehan mereka untuk menggunakan cara yang mudah tetapi berkesan ciri gema untuk navigasi dalam keadaan gelap terutamanya di dalam gua di mana ia akan bertenggek dan membiak. Sarang bagi beberapa spesies akan dibina dengan menggunakan air liurnya, dan dikutip bagi menghasilkan sup sarang burung dalam masakan Cina yang terkenal.
[3]
Sarang burung walit
[4]
Sarang burung walit adalah sejenis sarang burung yang boleh dimakan, atau dalam bahasa Inggeris lebih dikenali sebagai
Edible bird’s nest
 (EBN). Ia merupakan makanan eksotik dan popular sejak dahulu lagi, khususnya dalam kalangan masyarakat cina kaum Tionghua di Malaysia. Di Malaysia, EBN daripada burung walit ini sudah mula dituai sejak tahun 1878 di Gua Niah, Sarawak. EBN diperolehi daripada pelbagai spesis burung walit dan dihasilkan melalui air liur burung-burung ini yang telah mengeras. Sarang burung yang telah mengeras ini kemudiannya dituai untuk kegunaan konsumer. Ia dianggap sebagai hidangan eksotik yang bernilai bagi masyarakat Cina disebabkan jarang ditemui dan nilai nutrisinya yang berkhasiat. Oleh yang demikian, ia telah digunakan oleh masyarakat Cina dalam masakan mereka sejak 400 tahun dahulu, lazimnya dalam bentuk sup sarang burung.
EBN ini merupakan antara hidangan produk binatang yang termahal di dunia, selain sup sirip ikan yu. Bergantung kepada gred sarang burung tersebut, harga untuk sarang burung timbang boleh mencecah sekitar RM3,500 hingga RM4,500 untuk setiap kilogram. Gred sarang burung walit ini bergantung kepada beberapa kriteria seperti bentuk dan warnanya iaitu putih dan merah. EBN daripada burung walit yang komersial ini diperolehi daripada spesies burung walit
Aerodramus fuciphagus
 (turut dikenali sebagai burung walit sarang putih) dan juga spesies burung walit
Aerodramus maximus
 (turut dikenali sebagai burung walit sarang hitam).
Selain itu juga, berdasarkan kajian terdapat beberapa khasiat dan manfaat kesihatan sarang burung ini, antaranya:
Kaya dengan protein
Rendah kandungan karbohidrat
Kandungan lemak yang rendah
Berupaya merangsang sistem imun badan
Hukum memakan sarang burung walit
Terlebih dahulu, kita hendaklah mengetahui bahawa hukum asal semua haiwan yang masih hidup adalah suci dan tidak dianggap sebagai najis melainkan anjing, babi dan haiwan yang lahir daripada kedua-duanya. Manakala semua haiwan yang mati tanpa mengikut sembelihan syarak, kesemuanya adalah najis — kerana telah menjadi bangkai
[5]
— kecuali bangkai belalang, ikan dan manusia. Hal ini kerana ketiga-tiga bangkai ini adalah suci dan tidak dianggap sebagai najis. Begitu juga, haiwan yang halal dimakan sekiranya disembelih mengikut syarak dan kemudiannya mati disebabkan oleh sembelihan itu, maka ia adalah suci dan tidak dianggap sebagai najis. Manakala haiwan yang tidak boleh dimakan pula, sekiranya ia mati, kesemuanya tetap menjadi najis sekalipun disembelih mengikut syarak.
[6]
Kemudian, kita juga sudah mengetahui bahawa sarang burung walit dihasilkan melalui air liur burung-burung ini yang telah mengeras. Maka, air liur burung adalah suci kerana burung walit dianggap termasuk dalam haiwan yang suci — yakni bukan najis. Hal ini kerana ulama mazhab Syafi‘i berpendapat bahawa semua cairan yang keluar dari bahagian dalam haiwan dan ia tidak berkumpul mahupun berubah dalam bahagian haiwan tersebut (yakni tidak bersekali dengannya), melainkan hanya meleleh atau merembes seperti air liur, air mata, peluh dan hingus, maka hukumnya adalah mengikut hukum haiwan itu. Sekiranya haiwan tersebut najis, maka ia juga akan dikira sebagai najis, dan sekiranya tidak, maka ia adalah suci.
[7]
Tambahan lagi, al-Nawawi juga ada menyatakan bahawa tidak ada bezanya pada peluh, air liur, hingus dan air mata antara orang berjunub, perempuan haid, orang yang suci, Muslim, kafir, baghal, keldai, kuda, tikus dan seluruh haiwan buas serta haiwan yang melata. Bahkan semuanya adalah suci dan daripada setiap haiwan yang dihukum sebagai suci kecuali babi dan anjing serta yang lahir daripada keduanya.
[8]
Perkara ini adalah berdasarkan kepada sebuah hadith daripada ‘Amr bin Kharijah bahawa Nabi SAW pernah memberikan khutbah kepada mereka di Mina sedangkan Baginda sedang berada di atas haiwan tunggangannya. Manakala beliau pula ketika itu sedang berada di bawah haiwan tunggangan tersebut dan air liur haiwan itu mengalir ke atas bahunya.
[9]
 Hadith ini menunjukkan bahawa air liur haiwan yang suci, juga dianggap sebagai suci dan bukannya najis.
Tambahan pula Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia (Jawatankuasa Muzakarah MKI) telah memutuskan bahawa hukum memakan sarang burung layang-layang adalah harus.
[10]
 Justeru hukum yang sama juga terpakai ke atas sarang burung walit, lebih-lebih lagi ia sangat bermanfaat dan berkhasiat buat kesihatan manusia.
Kesimpulannya
Berdasarkan kepada perbincangan dan perbahasan di atas,
kami berpendapat bahawa hukum memakan sarang burung walit adalah diharuskan
. Ia selari dengan keputusan Muzakarah Fatwa Kebangsaan. Lebih-lebih ia terbukti melalui kajian, sangat berkhasiat dan memberi manfaat buat kesihatan manusia.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 20 Januari 2022 bersamaan 17 Jamadil Akhir 1443H
[1]
 Surah al-Mulk: 19
[2]
 Lihat
Tafsir al-Sa‘di
, 1/877.
[3]
 Lihat
https://ms.wikipedia.org/wiki/Burung_Walit
. Diakses pada 19 Januari 2022.
[4]
 Merujuk kepada tulisan Ahmad Wazir Aiman Mohd Abdul Wahab (disemak secara perubatan oleh Dr. Joseph Tan). Lihat
https://hellodoktor.com/pemakanan/fakta-nutrisi/sarang-burung-kesihatan-anda/
. Diakses pada 19 Januari 2022.
[5]
Bangkai ialah haiwan yang mati tanpa disembelih mengikut syarak atau dalam bahasa lainnya, ia disembelih tidak mengikut sebagaimana yang dikehendaki oleh syarak yang mana perlu memenuhi syarat-syarat pada penyembelih, haiwan yang disembelih dan alat sembelihan. (Lihat
al-Taqrirat al-Sadidah
, hlm. 126)
[6]
 Lihat
al-Taqrirat al-Sadidah
, hlm. 127
[7]
 Lihat
al-Mausu‘ah al-Fiqhiyyah al-Kuwaitiyyah
, 40/85
[8]
 Lihat
al-Majmu‘ Syarh al-Muhazzab
, 2/559
[9]
 Riwayat al-Tirmizi (2121), Ibn Majah (2712); Ahmad (17664)
[10]
 Lihat
http://e-smaf.islam.gov.my/e-smaf/index.php/main/mainv1/fatwa/pr/15283
.


#3230: Mengambil Anak Susuan Dan Anak Angkat

Soalan:
Assalamualaikum Dr, saya ingin bertanya, saya ada anak saudara lelaki, masih bayi umur dalam 1 bulan, dia anak kakak ipar saya iaitu kakak kepada suami saya, boleh terangkan nasab saya dan bayi, adakah saya perlu jadi ibu susuan dia untuk memudahkan dalam batasan aurat saya? Sekiranya saya mengambil dia sebagai anak angkat adakah perlu lakukan seperti pengambilan anak angkat yang lain?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, menutup aurat adalah wajib, tidak kira sama ada lelaki atau perempuan. Dan agama Islam sangat menekankan kepada penganutnya agar menjaga batas-batas yang telah ditetapkan.  Hal ini berdasarkan perintah Allah SWT melalui firmannya:
وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا ۖ وَلْيَضْرِبْنَ بِخُمُرِهِنَّ عَلَىٰ جُيُوبِهِنَّ ۖ وَلَا يُبْدِينَ زِينَتَهُنَّ إِلَّا لِبُعُولَتِهِنَّ أَوْ آبَائِهِنَّ أَوْ آبَاءِ بُعُولَتِهِنَّ أَوْ أَبْنَائِهِنَّ أَوْ أَبْنَاءِ بُعُولَتِهِنَّ أَوْ إِخْوَانِهِنَّ أَوْ بَنِي إِخْوَانِهِنَّ أَوْ بَنِي أَخَوَاتِهِنَّ أَوْ نِسَائِهِنَّ أَوْ مَا مَلَكَتْ أَيْمَانُهُنَّ أَوِ التَّابِعِينَ غَيْرِ أُولِي الْإِرْبَةِ مِنَ الرِّجَالِ أَوِ الطِّفْلِ الَّذِينَ لَمْ يَظْهَرُوا عَلَىٰ عَوْرَاتِ النِّسَاءِ ۖ وَلَا يَضْرِبْنَ بِأَرْجُلِهِنَّ لِيُعْلَمَ مَا يُخْفِينَ مِن زِينَتِهِنَّ ۚ وَتُوبُوا إِلَى اللَّـهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ
Maksudnya
:
“Dan katakanlah kepada perempuan-perempuan yang beriman supaya menyekat pandangan mereka (daripada memandang yang haram), dan memelihara kehormatan mereka; dan janganlah mereka memperlihatkan perhiasan tubuh mereka kecuali yang zahir daripadanya; dan hendaklah mereka menutup belahan leher bajunya dengan tudung kepala mereka; dan janganlah mereka memperlihatkan perhiasan tubuh mereka melainkan kepada suami mereka, atau bapa mereka atau bapa mertua mereka atau anak-anak mereka, atau anak-anak tiri mereka, atau saudara-saudara mereka, atau anak bagi saudara-saudara mereka yang lelaki, atau anak bagi saudara-saudara mereka yang perempuan, atau perempuan-perempuan Islam, atau hamba-hamba mereka, atau orang gaji dari orang-orang lelaki yang telah tua dan tidak berkeinginan kepada perempuan, atau kanak-kanak yang belum mengerti lagi tentang aurat perempuan; dan janganlah mereka menghentakkan kaki untuk diketahui orang akan apa yang tersembunyi dari perhiasan mereka; dan bertaubatlah kamu sekalian kepada Allah, wahai orang-orang yang beriman, supaya kamu berjaya.”
(Surah al-Nur: 31)
Berdasarkan ayat al-Quran ini, para ulama’ menetapkan hukum wajib bagi menutup aurat bagi orang lelaki dan perempuan. Begitu juga dalam hadith Rasulullah SAW menegur Asma’ Binti Abu Bakar R.A:
يَا أَسْمَاءُ إِنَّ الْمَرْأَةَ إِذَا بَلَغَتِ الْمَحِيضَ لَمْ يَصْلُحْ أَنْ يُرَى مِنْهَا إِلَّا هَذَا وَهَذَا
Maksudnya
:
“Wahai Asma! Sesungguhnya wanita jika sudah baligh maka tidak boleh nampak dari anggota badannya kecuali ini dan ini (beliau mengisyaratkan ke muka dan telapak tangan).”
Riwayat Abu Dawud (4104) dan al-Baihaqi (3218)
Syeikh al-Islam Zakaria al-Ansari menyatakan bahawa batas aurat bagi seorang perempuan yang merdeka semasa dalam solat, mahupun luar solat (iaitu dengan lelaki ajnabi) adalah seluruh badannya melainkan muka dan kedua telapak tangan sama ada bahagian luar atau bahagian dalam sehingga pergelangan kedua-duanya. Kemudian, beliau telah menukilkan daripada Ibn Abbas R.A dan selainnya yang mengatakan :
مَا ظَهَرَ مِنْهَا وَجْهُهَا وَكَفَّاهَا وَإِنَّمَا لَمْ يَكُونَا عَوْرَةً؛ لِأَنَّ الْحَاجَةَ تَدْعُو إلَى إبْرَازِهِمَا وَإِنَّمَا حُرِّمَ النَّظَرُ إلَيْهِمَا؛ لِأَنَّهُمَا مَظِنَّةُ الْفِتْنَةِ
Maksudnya
 :
“Apa yang zahir daripadanya (perempuan itu) ialah muka dan telapak tangannya. Kedua-duanya bukanlah aurat kerana terdapatnya keperluan (hajat) untuk mendedahkannya. Adapun diharamkan untuk melihat pada kedua-duanya kerana biasanya  kedua-duanya akan membawa kepada timbulnya fitnah.”
(Lihat
Asna al-Matalib
, 1/176)
Imam al-Kasani al-Hanafi juga menyebutkan bahawa muka dan kedua telapak tangan wanita bukanlah aurat ia adalah kelonggaran yang telah diberikan oleh Allah SWT berdasarkan kepada firmanNya di dalam surah al-Nur ayat 31. Selain itu, diharuskan bagi mereka mendedahkan muka dan kedua telapak tangannya kerana mereka berhajat kepada jual beli, mengambil dan memberi. Oleh itu, secara adatnya, semua perkara itu tidak mungkin dapat dilakukan melainkan dengan mendedahkan muka dan juga kedua telapak tangan. (Lihat
Badai’ al-Sanai’,
 5/121-122)
Justeru, kita ketahui bahawa batas aurat seorang wanita dengan lelaki yang bukan mahramnya (ajnabi) ialah seluruh tubuhnya melainkan muka dan kedua telapak tangannya.
Menjawab bagi persoalan di atas kami katakan hubungan saudari dengan anak kepada kakak ipar adalah ibu saudara sabit kepadanya. Namun, antara ibu saudara sabit dan anak saudara sabit ia dihukumkan sebagai ajnabi yang halal untuk dikahwini dan perlu menjaga batas aurat sepertimana aurat antara lelaki dan perempuan yang ajnabi. Dalam isu ini kami katakan, untuk memudahkan dalam batasan aurat, saudari boleh mengambilnya menjadi anak susuan yang mana apabila telah bertukar status kepada anak susuan maka, haram bagi saudari mengahwininya. Ini kerana telah dinyatakan dalam firman Allah SWT:
وَأُمَّهَاتُكُمُ اللَّاتِي أَرْضَعْنَكُمْ وَأَخَوَاتُكُم مِّنَ الرَّضَاعَةِ
Maksudnya
:
“Dan ibu-ibu kamu yang telah menyusukan kamu, dan saudara-saudara susuan kamu.”
(Surah al-Nisa’: 23)
Diriwayatkan juga dalam sebuah hadith daripada Ummul Mukminin Aisyah R.Anha bahawa Rasulullah SAW bersabda:
فَإِنَّهُ يَحْرُمُ مِنَ الرَّضَاعَةِ مَا يَحْرُمُ مِنَ النَّسَبِ
Maksudnya
:
“Sesungguhnya mereka yang haram dikahwini kerana keturunan, haram juga dikahwini dengan susuan.”
Riwayat al-Bukhari (2645) dan Muslim (1445)
Mengenai batas aurat pula kami katakan diharuskan  melihat apa yang diharamkan oleh ajnabi. Yang demikian sebagaimana yang telah dinyatakan dalam kitab
al-Mu’tamad fi Fiqh al-Syafi’e
bahawa  dihalalkan anak susuan pada keharusan untuk melihat (apa yang diharamkan ajnabi) kepada ibu susuan dan keturunannya serta dihalalkan tinggal bersama. (Lihat
al-Mu’tamad fi Fiqh al-Syafi’e
, 4/326)
Begitu juga Imam al-Nawawi menyebutkan bahwa: Penyusuan merupakan perkara yang menyebabkan kepada pengharaman bagi anak susuan berkahwin dengan ibu susuannya selama-lamanya — yakni mahram mu‘abbad. Oleh itu, halal bagi anak susuan untuk melihat ibu susuannya, tinggal bersamanya di rumah, bermusafir dengannya seperti mana keadaan ibu kandungnya sendiri. (Lihat
 al-Minhaj Syarh Sahih Muslim,
 10/23).
Berkaitan pengambilan anak angkat, kami katakan adalah lebih baik sekiranya mengikut prosedur yang betul bagi memastikan anak itu sah disisi undang-undang. Di sini  kami nyatakan cara memohon anak angkat di Malaysia adalah seperti berikut:
Secara terus daripada ibu bapa kandung kanak-kanak yang ingin diambil sebagai anak angkat itu
Permohonan melalui Jabatan Kebajikan Masyarakat (JKM)
Bagi cara nombor 1 di atas, anda perlu mengikuti beberapa prosedur untuk memastikan status anak-anak itu sah di sis undang-undang iaitu melalui salah satu cara di bawah:
Permohonan di Mahkamah Sesyen atau Mahkamah Tinggi dalam masa 3 bulan selepas menerima Notis Pengangkatan
Permohonan di Jabatan Pendaftaran Negara
Bagi permohonan anak angkat melalui JKM, permohonan boleh dibuat melalui surat, faks, telefon, emel atau yang sebaiknya datang sendiri ke Pejabat Kebajikan Masyarakat Daerah (PKMD) berdekatan tempat anda tinggal.
[1]
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan:
اللَّهُمَّ فَقِّهْنَا فِي الدِّينِ، وَعَلِّمْنَا التَّأْوِيلَ
Maksudnya
: “
Ya Allah! Berikanlah kepada kami kefahaman di dalam agama serta ajarkanlah kepada kami takwilan-takwilan.”
Wallahua’lam
[1]

https://ecentral.my/permohonan-anak-angkat/
Diakses pada 21 September 2023
Bertarikh: 25 September 2023 bersamaan 9 Rabiulawwal 1445


#3231: Ujian Makmal Terhadap Arak Atau Minuman Keras

Soalan:
Assalamualaikum Dato’ Seri. Adakah dibolehkan seorang ahli kimia Muslim untuk melakukan analisis makmal ke atas arak yang dihantar dari pihak polis atau kastam?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنصَابُ وَالْأَزْلَامُ رِجْسٌ مِّنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya:
“Wahai orang-orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan Syaitan. Oleh itu hendaklah kamu menjauhinya supaya kamu berjaya.”
(Surah al-Maidah: 90)
Arahan supaya menjauhi arak adalah lebih kuat daripada tegahan meminumnya. Hal ini kerana tegahan sahaja tidak termasuk tegahan lain yang berkaitan dengannya, seperti melayan seseorang minum, membeli atau menjualnya.
Sementara, arahan menjauhinya pula bermaksud, amaran supaya menjauhi segala perkara yang berkaitan dengan arak, termasuk minum dan sebagainya.
Setiap Perkara yang Memabukkan Adalah Haram
Ayat al-Quran terdahulu mengharamkan arak yang dibuat daripada anggur sahaja, tetapi pengharaman tersebut termasuklah semua benda yang memabukkan.
Ini berdasarkan hadith daripada Nabi SAW:
كُلُّ شَرَابٍ أَسْكَرَ فَهُوَ حَرَامٌ
Maksudnya: “Semua yang memabukkan adalah haram.”
Riwayat Bukhari (5263) dan Muslim (2001)
Hadith ini menjelaskan maksud arak, iaitu semua perkara yang memabukkan. Semua benda yang memabukkan walau apa pun namanya, hukum meminumnya adalah sama dengan hukum arak, iaitu haram.
Menurut ijma’ ulama’, pengharaman arak adalah kerana ia memabukkan. Oleh itu, pengharaman tersebut mestilah sama atas semua minuman yang memabukkan tanpa perbezaan walau apa jua asalnya.
Menjawab persoalan di atas, kami katakan maksud untuk melakukan analisis makmal ke atas arak mesti dilihat dari sudut tujuannya. Jika ia untuk mengetahui kandungan arak atau terdapat padanya arak maka hal tersebut dibolehkan. Tetapi, jika sekiranya tujuannya sebagai penolong dalam mendapatkan lesen arak, maka hukumnya tidak dibolehkan.
لَعَنَ رَسُولُ اللَّهِ صلى الله عليه وسلم فِي الْخَمْرِ عَشَرَةً عَاصِرَهَا وَمُعْتَصِرَهَا وَشَارِبَهَا وَحَامِلَهَا وَالْمَحْمُولَةَ إِلَيْهِ وَسَاقِيَهَا وَبَائِعَهَا وَآكِلَ ثَمَنِهَا وَالْمُشْتَرِيَ لَهَا وَالْمُشْتَرَاةَ لَهُ . قَالَ أَبُو عِيسَى هَذَا حَدِيثٌ غَرِيبٌ مِنْ حَدِيثِ أَنَسٍ . وَقَدْ رُوِيَ نَحْوُ هَذَا عَنِ ابْنِ عَبَّاسٍ وَابْنِ مَسْعُودٍ وَابْنِ عُمَرَ عَنِ النَّبِيِّ صلى الله عليه وسلم .
Maksudnya:
“Sesungguhnya Rasulullah SAW telah melaknat 10 orang yang berkaitan dengan arak; pembuatnya, pengedarnya, peminumnya, pembawanya, pengirimnya, penuangnya, penjualnya, pemakan wang hasilnya, pembayarnya dan pemesannya.”
Riwayat al-Tirmizi (1295), Abu Daud (3674), Ibn Majah (3381) dan Ahmad (316)
Justeru, jika matlamat membantu menganalisa arak semata-mata tanpa tujuan-tujuan yang lain yang dibenarkan oleh Islam seperti dalam emnetukan kadar kemabukan disebabkan jenayah dan seumpanya, maka, hukumnya dibolehkan. Kami akhiri dengan doa:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:
 “Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”

Bertarikh: 25 September 2023 bersamaan 9 Rabiulawwal 1445


#3232: Pengislaman Saudara Baru

Soalan:
Assalamualaikum Dato’ Seri. Boleh jelaskan kebaikan membawa saudara baru masuk Islam dan apa pula kesannya jika saudara baru itu kembali kepada agama asalnya? Terima kasih Tuan guru.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertamanya, kami ingin menegaskan bahawa
tiada paksaan dalam memeluk agama Islam.
 Sejak awal Islam, Rasulullah SAW tidak pernah memaksa mana-mana bukan Muslim untuk memeluk agama Islam. Para sahabat yang memeluk Islam, menganutnya atas kehendak hati mereka tanpa ada sedikit pun paksaan. Ini kerana pemaksaan bertentangan dengan prinsip dasar Islam. Ini sebagaimana yang disebutkan dengan jelas dalam firman Allah SWT:
لَا إِكْرَاهَ فِي الدِّينِ ۖ قَد تَّبَيَّنَ الرُّشْدُ مِنَ الْغَيِّ ۚ
Maksudnya:
“Tidak ada paksaan dalam agama (Islam), kerana sesungguhnya telah nyata kebenaran (Islam) dari kesesatan (kufur).”
(Surah al-Baqarah: 256)
Al-Tabari dalam tafsir ayat ini menyebut: “Sebahagian ulama menyatakan sebab turun ayat ini ialah seorang lelaki Ansar yang memiliki anak-anak yang sudah dewasa yang beragama Kristian (atau Yahudi). Apabila dia memeluk Islam maka dia ingin memaksa anak-anak itu masuk Islam lalu Allah melarangnya agar anak-anak itu memilih sendiri untuk memeluk agama Islam.” Menurut al-Tabari, inilah tafsiran yang benar. (Lihat
 Jami‘ al-Bayan,
 5/414).
Ibn Kathir memperincikan ayat di atas di dalam tafsirnya, yakni Allah SWT berfirman janganlah kamu memaksa seorang pun untuk memeluk agama Islam, kerana ia adalah agama yang jelas dan nyata, dengan bukti-bukti dan dalil-dalil yang terang benderang.  Tidak perlu dipaksa seseorang untuk memeluknya. Sebaliknya, sesiapa yang Allah telah berikan petunjuk ke jalan Islam, telah dilapangkan dadanya, diberi cahaya penglihatannya, maka dia akan masuk dalam agama itu dengan pengetahuan yang jelas. Dan sesiapa yang Allah telah menggelapkan hatinya dan mengunci pendengarannya serta penglihatannya, maka tidak ada manfaat untuk memaksa orang tersebut memeluk agama ini dalam keadaan dipaksa dan ditekan. (Lihat
Tafsir al-Quran al-‘Azim
, 1/521)
Ibn Kathir juga menghuraikan dengan jelas kaitan pecahan ayat “Tiada paksaan dalam agama” dengan bahagian ayat seterusnya iaitu (قَدْ تَبَيَّنَ الرُّشْدُ مِنَ الْغَيِّ) “Jalan yang benar telah nyata dari jalan yang sesat”, iaitu apabila telah dijelaskan dan dibuktikan kebenaran Islam itu kepada manusia, maka ia tidak perlu kepada paksaan. (Lihat
Tafsir al-Quran al-‘Azim
, 1/682)
Ibn ‘Asyur berkata: “Setelah disebutkan ayat kursi, disebutkan pula ayat ini kerana kesesuaian kandungannya dengan pengisian ayat-ayat yang lepas berkaitan bukti-bukti keesaan dan kebesaran Allah, serta penyucian-Nya dari segala kesyirikan yang dilakukan berbagai umat. sehingga selayaknya ayat ini membimbing orang-orang berakal ke arah penerimaan agama ini yang jelas aqidahnya dan lurus syariatnya, tanpa ada paksaan.” (Lihat
al-Tahrir wa al-Tanwir
, 2/499)
Kemudian Allah SWT menguatkan lagi ayat di atas, disamping menghiburkan Rasulullah SAW yang bersedih kerana tidak diterima dakwahnya. Ini sepertimana dalam firman-Nya:
أَفَأَنتَ تُكْرِهُ النَّاسَ حَتَّىٰ يَكُونُوا مُؤْمِنِينَ
Maksudnya:
“
(
Janganlah engkau bersedih hati tentang kedegilan orang-orang yang ingkar itu; kalau Tuhan tidak menghendaki) maka patutkah engkau pula hendak memaksa manusia supaya mereka menjadi orang-orang yang beriman?”
(Surah Yunus: 99)
Syeikh Dr Wahbah al-Zuhaili ketika menafsirkan ayat ini beliau menyatakan bahawa: Wahai Rasul, jikalau Tuhanmu menghendaki untuk menetapkan keimanan manusia semua terhadap risalahmu dalam satu waktu, tentulah semua orang di muka bumi akan beriman seluruhnya. Namun Allah SWT tidak melakukannya supaya mereka memilih. Keimanan dan perbuatan itu sesuai dengan kehendak Allah SWT, maka apakah kamu (hendak) memaksa manusia  supaya mereka menjadi orang-orang yang beriman kepada risalahmu yang mana Allah tidak menghendakinya? Itu bukanlah dalam ruang lingkup kekuasaanmu  dan kamu tidak lain hanya menyampaikan (Lihat
al-Wajiz
, hlm. 221)
Begitu juga Fakhr al-Din al-Razi menyatakan: “Tidak ada keupayaan bagimu untuk mengendalikan sesiapa pun, yang dimaksudkan  olehnya adalah untuk menyatakan bahawa kuasa yang mutlak dan kehendak yang menentukan hanya milik Allah SWT.” (Lihat
Mafatih al-Ghaib
, 17/305)
Kedua-dua ayat di atas disokong dengan beberapa nas yang lain. Antaranya adalah firman Allah SWT:
لَّيْسَ عَلَيْكَ هُدَىٰهُمْ وَلَـٰكِنَّ ٱللَّـهَ يَهْدِى مَن يَشَآءُ
Maksudnya:
“Tidaklah engkau diwajibkan (wahai Muhammad) menjadiKan mereka (yang kafir) mendapat petunjuk (kerana kewajipanmu hanya menyampaikan petunjuk), akan tetapi Allah jualah yang memberi petunjuk (dengan memberi taufik) kepada sesiapa yang dikehendakinya (menurut undang-undang peraturan-Nya).”
(Surah al-Baqarah: 272)
Ini memberi makna hidayah dan petunjuk adalah milik Allah semata-mata. Para rasul, ulama dan pendakwah hanyalah sebagai penyampai, penasihat dan pemberi peringatan. Ini adalah satu manifestasi daripada firman Allah SWT:
فَذَكِّرْ إِنَّمَآ أَنتَ مُذَكِّرٌ ﴿٢١﴾ لَّسْتَ عَلَيْهِم بِمُصَيْطِر
Maksudnya:
“Oleh itu berikanlah sahaja peringatan (wahai Muhammad, kepada manusia, dan janganlah berdukacita kiranya ada yang menolaknya), kerana sesungguhnya engkau hanyalah seorang Rasul pemberi ingatan; Bukanlah engkau seorang yang berkuasa memaksa mereka (menerima ajaran Islam yang engkau sampaikan itu).”
(Surah al-Ghashiyah: 21-22)
Oleh itu, Islam memberi kebebasan kepada individu bukan Muslim untuk memilih anutan dan pegangannya. Ini kerana asas bagi iman adalah mengakuinya di dalam hati. Tidak cukup hanya sekadar melafazkannya atau hanya menjalankan ibadah-ibadah khusus. Walaupun begitu, al-Quran mengajak untuk menggunakan akal  dan memerah pemikiran untuk mencari kebenaran sehinggalah ia mampu untuk mengenal Penciptanya yang sebenar.
Walaupun Islam hanya mengiktiraf dirinya sebagai agama yang diredhai Allah, namun dalam masa yang sama Islam menghormati hak dan nilai beragama oleh masyarakat bukan Muslim.
Di sini kami sertakan definisi atau maksud mengislamkan seseorang. Menurut
Kamus Dewan Bahasa dan Pustaka Edisi Keempat
, mengislamkan bermaksud memasukkan seseorang ke dalam agama Islam atau menjadikan seseorang beragama Islam. Ia juga diertikan sebagai menjadikan patuh kepada atau menyesuaikan dengan ajaran (ciri-ciri dan sebagainya) kepada agama Islam. Pengislaman pula bermaksud perbuatan mengislamkan seseorang.
[1]
Prosedur Pengislaman
Berkenaan tatacara pengislaman seseorang, ini telah diajarkan sendiri oleh Rasulullah SAW menerusi sebuah hadith yang diriwayatkan daripada Abdullah bin ‘Abbas R.A yang menceritakan tentang Rasulullah SAW ketika mengutuskan Mu‘az bin Jabal ke Yaman. Baginda SAW bersabda:
إنَّكَ سَتَأْتي قَوْمًا أهْلَ كِتَابٍ، فَإِذَا جِئْتَهُمْ، فَادْعُهُمْ إلى أنْ يَشْهَدُوا أنْ لا إلَهَ إلَّا اللَّهُ، وأنَّ مُحَمَّدًا رَسولُ اللَّهِ، فإنْ هُمْ أطَاعُوا لكَ بذلكَ، فأخْبِرْهُمْ أنَّ اللَّهَ قدْ فَرَضَ عليهم خَمْسَ صَلَوَاتٍ في كُلِّ يَومٍ ولَيْلَةٍ، فإنْ هُمْ أطَاعُوا لكَ بذلكَ، فأخْبِرْهُمْ أنَّ اللَّهَ قدْ فَرَضَ عليهم صَدَقَةً تُؤْخَذُ مِن أغْنِيَائِهِمْ فَتُرَدُّ علَى فُقَرَائِهِمْ، فإنْ هُمْ أطَاعُوا لكَ بذلكَ، فَإِيَّاكَ وكَرَائِمَ أمْوَالِهِمْ، واتَّقِ دَعْوَةَ المَظْلُومِ؛ فإنَّه ليسَ بيْنَهُ وبيْنَ اللَّهِ حِجَابٌ
Maksudnya:
“Engkau akan mendatangi kaum ahli kitab, apabila kamu sampai kepada mereka maka serulah mereka untuk bersaksi bahwa tidak Tuhan yang berhak untuk disembah selain Allah dan Muhammad adalah utusan-Nya. Jika mereka taat untuk itu, maka beritahulah bahawa Allah telah mewajibkan kepada mereka solat 5 waktu sehari semalam. Jika mereka taat untuk itu, maka beritahulah bahawa Allah telah mewajibkan kepada mereka untuk mengeluarkan zakat harta mereka, di ambil dari orang-orang kaya mereka dan diberikan kepada orang-orang yang miskin dari mereka. Jika mereka taat untuk itu, maka hati-hatilah engkau dari mengambil harta milik mereka yang baik, takutlah engkau dengan doa orang yang dizalimi, sebab tidak ada penghalang antara doa tersebut dengan Allah.”
Riwayat al-Bukhari (1496) dan Muslim (19)
Mengislamkan seorang merupakan satu pekerjaan yang mulia kerana ia juga merupakan pekerjaan para nabi dan rasul iaitu membawa manusia ke jalan hidayah. Antaranya firman Allah SWT yang menceritakan sebab diutuskan Nabi Musa AS kepada kaumnya:
وَلَقَدْ أَرْسَلْنَا مُوسَىٰ بِآيَاتِنَا أَنْ أَخْرِجْ قَوْمَكَ مِنَ الظُّلُمَاتِ إِلَى النُّورِ وَذَكِّرْهُم بِأَيَّامِ اللَّـهِ
Maksudnya:
“Dan sesungguhnya Kami telah mengutuskan Nabi Musa (pada masa yang lalu) dengan membawa mukjizat-mukjizat Kami sambil Kami berfirman: “Hendaklah engkau mengeluarkan kaummu daripada gelap-gelita kufur kepada cahaya iman; dan ingatkanlah mereka dengan hari-hari Allah.”
(Surah Ibrahim: 5)
Ayat di atas menunjukkan bahawa tujuan nabi atau rasul diutuskan adalah untuk membawa manusia daripada jalan kesesatan kepada jalan hidayah atau petunjuk. Maka, sesiapa yang telah mengislamkan seseorang, maka dia telah mengeluarkan seseorang itu daripada kegelapan kepada nur atau cahaya hidayah. Ini pendirian yang jelas dalam Islam.
Adapun mengenai prosedur khusus pengislaman yang telah ditetapkan oleh Jabatan Agama Islam Negeri di Malaysia, terdapat beberapa langkah dan dokumen yang perlu disediakan bagi memastikan maklumat keislaman saudara baru tersebut dapat direkodkan, seterusnya memudahkan proses bimbingan dan pengajian tentang asas-asas Islam.
Menurut
Garis Panduan Pengurusan Saudara Baru (Muallaf)
 yang dikeluarkan oleh Bahagian Penyelidikan – Jabatan Kemajuan Islam Malaysia (JAKIM) pada 20 Februari 2009, seseorang yang ingin memeluk agama Islam perlu melalui prosedur pendaftaran seperti yang berikut:
Pendaftar yang menguruskan pengislaman seseorang saudara baru perlulah berpuas hati dengan proses seperti di bawah sebelum pendaftaran saudara baru dilakukan:
Mengucap dua Kalimah Syahadah di dalam Bahasa Arab.
Memahami maksud daripada kedua-dua Kalimah Syahadah yang dilafazkan.
Pengucapan dua Kalimah Syahadah dibuat dengan kerelaan hati.
Menyatakan maksud Kalimah Syahadahnya dengan menggunakan bahasa isyarat yang boleh difahami tentang pengislamannya jika tidak dapat melafazkan.
Saudara Baru yang telah disahkan pengislamannya melalui perkara-perkara di atas boleh didaftarkan sebagai Saudara Baru di mana-mana Pejabat Agama Islam.
Seorang Pendaftar Muallaf hendaklah dilantik oleh pihak Majlis / Jabatan Agama Islam yang bertanggungjawab menyelenggarakan suatu daftar Saudara Baru bagi tujuan pendaftaran.
Daftar sementara boleh diwujudkan dengan mengambil maklumat-maklumat peribadi dan maklumat berkaitan proses pengislaman seseorang saudara sekiranya saudara baru belum bersedia untuk mendaftarkan pengislamannya.
(Lihat
Garis Panduan Pengurusan Saudara Baru (Muallaf)
, hlm. 6-7)
Hal ini mungkin sama atau sedikit berbeza di peringkat negeri kerana urusan agama berada di bawah kuasa Pihak Berkuasa Agama Negeri. Pun begitu, secara asasnya ia adalah sama seperti yang telah dibentangkan oleh JAKIM.
Berbalik kepada soalan yang diajukan, tidak dinafikan bahawa menyeru manusia ke jalan hidayah merupakan satu perbuatan yang mulia kerana dia telah melaksanakan salah satu daripada sifat wajib bagi nabi atau rasul iaitu menyampaikan.
Tambahan pula, terdapat hadith-hadith yang menceritakan galakan menyeru kepada kebaikan dan ganjaran yang akan diperolehi apabila seseorang itu melakukan kebaikan yang diseru itu. Antaranya adalah:
Daripada Sahl bin Sa’ad, beliau mendengar Nabi SAW bersabda:
 فَوَاللَّهِ لَأَنْ يُهْدَى بِكَ رَجُلٌ وَاحِدٌ خَيْرٌ لَكَ مِنْ حُمْرِ النَّعَمِ
Maksudnya: “Demi Allah, apabila ada seorang sahaja yang mendapat petunjuk melalui dirimu, maka itu adalah lebih baik bagimu daripada unta merah (jenis unta yang paling baik).”
Riwayat al-Bukhari (2942)
Daripada Abi Mas’ud al-Ansari RA, bahawa Nabi SAW bersabda:
مَنْ دَلَّ عَلَى خَيْرٍ فَلَهُ مِثْلُ أَجْرِ فَاعِلِهِ
Maksudnya: “Barangsiapa yang menunjukkan sesuatu kebaikan maka dia mendapat pahala sama seperti yang melakukannya.”
Riwayat Muslim (1893)
Daripada Abi Hurairah RA, bahawa Nabi SAW bersabda:
مَنْ دَعَا إِلَى هُدًى، كَانَ لَهُ مِنَ الْأَجْرِ مِثْلُ أُجُورِ مَنْ تَبِعَهُ، لَا يَنْقُصُ ذَلِكَ مِنْ أُجُورِهِمْ شَيْئًا
Maksudnya: “Barangsiapa yang menyeru (seseorang) kepada hidayah, baginya ganjaran sepertimana ganjaran orang yang mengikutinya tanpa mengurangi sedikitpun daripada ganjaran mereka (yang melakukan).”
Riwayat Muslim (2674)
Hadith-hadith di atas jelas menunjukkan kepada kita akan ganjaran yang hebat akan diterima oleh seseorang yang telah menyeru manusia ke jalan hidayah dan pahala tersebut akan diperolehi selagimana orang yang diseru itu melakukan serta mengamalkannya.
Justeru, kerja dakwah dan menyampaikannya dengan penuh hikmah merupakan perintah Nabi SAW agar kita semua diberi keberkatan dalam kehidupan dan kebahagiaan bukan sekadar di dunia tetapi di akhirat. Kita akan diganjari pahala dan masyarakat menerima kebaikan dan Islam sudah pasti akan sejahtera dan baik.
Akhir kalam, marilah sama-sama kita sentiasa berdoa kepada Allah SWT:
اللَّهُمَّ رَبَّ جِبْرِيلَ، وَمِيكَائِيلَ، وَإِسْرَافِيلَ، فَاطِرَ السَّمَاوَاتِ وَالْأَرْضِ، عَالِمَ الْغَيْبِ وَالشَّهَادَةِ، أَنْتَ تَحْكُمُ بَيْنَ عِبَادِكَ فِيمَا كَانُوا فِيهِ يَخْتَلِفُونَ، اهْدِنَا لِمَا اخْتُلِفَ فِيهِ مِنَ الْحَقِّ بِإِذْنِكَ، إِنَّكَ تَهْدِي مَنْ تَشَاءُ إِلَى صِرَاطٍ مُسْتَقِيمٍ.
Maksudnya:
“Ya Allah, Tuhan Jibril, Mikail, dan Israfil. Yang Menciptakan langit dan bumi, Yang Maha Mengetahui yang ghaib mahupun yang kelihatan. Engkaulah yang Menghakimi hamba-hamba-Mu di dalam apa yang mereka perselisihkan. Tunjukkanlah kami dengan izin-Mu kepada kebenaran di dalam apa yang diperselisihkan. Sesungguhnya Engkau memberi petunjuk ke arah Sirat al-Mustaqim kepada sesiapa yang Engkau Kehendaki.”
[1]

https://prpm.dbp.gov.my/cari1?keyword=pengislaman

Bertarikh: 25 September 2023 bersamaan 9 Rabiulawwal 1445


#3233: Melabur di Wahed Invest

Soalan:
Assalamualaikum w.b.t Dato’ Seri. Adakah melabur di dalam
Wahed Invest
dibenarkan dalam Islam? Labur dalam masa 4 ke 8 jam sehingga keuntungan diperolehi, dan terus kredit ke dalam akaun pelabur. Jumlah yang dilaburkan sedikit sahaja, tetapi keuntungan dari pelaburan berlipat kali ganda.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Pengenalan Wahed Invest
Wahed Invest LLC
 (Wahed) adalah penasihat pelaburan yang berdaftar di bawah Suruhanjaya Sekuriti dan Bursa (SEC) – Amerika Syarikat. Ia menyediakan perkhidmatan pembrokeran
[1]
 kepada pelanggannya melalui rakan kongsi pembrokerannya,
Apex Clearing Corporation
, salah satu ahli
The New York Stock Exchange
 (NYSE),
Financial Industry Regulatory Authority
 (FINRA) dan
Securities Investor Protection Corporation
 (SIPC).
Apex
 ini pula dikawal selia oleh
U.S. Securities and Exchange Commission
 (SEC) dan
Commodity Futures Trading Commission
 (CFTC).
Wahed juga merupakan pemegang Lesen Perkhidmatan Pasaran Modal (CSML) Pengurusan Pelaburan Digital (DIM) yang diterbitkan oleh Suruhanjaya Sekuriti Malaysia (SC). Wahed diberi kebenaran untuk menjalankan perniagaan pengurusan dana yang menggabungkan teknologi inovatif ke dalam perkhidmatan pengurusan portfolio automatik yang ditawarkan kepada pelanggan di bawah lesen yang dikeluarkan menurut Jadual 2 Akta Pasaran Modal dan Perkhidmatan 2007.
Platform ini tidak bertujuan untuk menawarkan atau meminta sesiapa untuk membeli atau menjual sekuriti di dalam bidang kuasa dimana aktiviti tersebut tidak dibenarkan atau di kawasan dimana aktiviti pelaburan tersebut akan melanggar undang-undang atau peraturan.
[2]
 Ini bermaksud, pelaburan dalam platform ini sepenuhnya diuruskan oleh
robo-advisor
 yang akan melabur bagi pihak pelabur.
Adakah
Wahed Invest
 Patuh Syari‘ah?
Berdasarkan maklumat yang kami peroleh,
Wahed Invest
ini merupakan salah satu platform pelaburan yang patuh syari‘ah. Bahkan, pelabur boleh menyemak sijil pengiktirafan patuh syari‘ah mereka secara terus di laman utama mereka.
Rajah: Sijil Pengiktirafan Patuh Syari‘ah
https://public.wahedinvest.com/gbr/en-US/legal/coc.pdf?_gl=1*wm5evc*_ga*NzI4NDk3MjY3LjE2OTUyODI4MTg.*_ga_7XFKE6SX2F*MTY5NTI4MjgxNy4xLjEuMTY5NTI4MzMwMS4wLjAuMA
Mereka juga telah melantik seramai 3 orang panel syari‘ah yang kami lihat cukup berpengalaman dan berkeahlian dalam bidang ini. Salah seorang daripada panel tersebut merupakan anak kelahiran Malaysia, Profesor Dr. Aznan Hasan, Ahli Majlis Syariah, AAOIFI – Bahrain, merangkap Timbalan Pengerusi Majlis Penasihat Suruhanjaya Sekuriti Malaysia dan juga Ahli Autoriti Syariah Tertinggi di Bank Pusat Emeriah Arab Bersatu. Beliau juga menjawat jawatan Presiden Persatuan Penasihat Syariah dalam kewangan Islam (ASAS). 2 panel lainnya adalah Syeikh Sajid Umar dan Syeikh Muhammad Ahmad Sultan.
Wahed
juga melaburkan wang yang diletakkan oleh pengguna hanya pada pelaburan yang halal sahaja. Pihak mereka turut menjelaskan beberapa tempat yang tidak akan dijadikan sasaran pelaburan mereka, antaranya:
Tembakau.
Hutang berlebihan.
Alkohol.
Senjata api.
Perjudian.
Hiburan dewasa.
Barangan makanan tidak halal.
Institusi berasaskan riba.
Melihat kepada persoalan yang ditimbulkan saudara, ia seakan bertumpu kepada keuntungan yang pada zahirnya terlihat singkat dan mudah, cukup dengan bermodalkan sejumlah wang yang kecil sebelum meraih keuntungan yang berlipat ganda selepas beberapa jam. Kami menasihatkan agar saudara berhati-hati, kerana realiti pelaburan itu tidaklah seindah khabar yang kita terima. Terkadang-kadang, sangkaan kita yang sedikit tergesa-gesa boleh memakan diri.
Pihak
Wahed Invest
juga sebenarnya telah membuatkan penafian awal tentang keuntungan ini, katanya: “Semua pelaburan melibatkan risiko, termasuk kemungkinan kerugian wang pelaburan. Prestasi masa lalu tidak menjamin prestasi masa hadapan. Pulangan masa lalu, jangkaan pulangan, dan unjuran kebarangkalian disediakan untuk tujuan maklumat dan ilustrasi, dan mungkin tidak mencerminkan prestasi masa depan yang sebenarnya. Hasil terdahulu mana-mana sistem perdagangan yang diterbitkan oleh Wahed, melalui Laman Web atau sebaliknya, tidak menunjukkan pulangan masa depan oleh sistem itu, dan tidak menandakan pulangan masa depan yang akan direalisasikan oleh anda.”
[3]
Menjawab persoalan saudara pula tentang hukum pelaburan di platform ini, kami katakan bahawa selagimana ia selamat daripada sebarang penipuan,
scam
, atau apa jua unsur yang diharamkan oleh syara‘, maka tidak menjadi masalah untuk seseorang itu melabur. Hal ini kerana hukum asal suatu muamalat itu adalah harus selagi tidak datang sesuatu yang mengharamkannya. Ini berdasarkan umum kaedah fiqhiyyah yang mengharuskan jual beli:
الأَصْلُ فِي الأَشْيَاءِ الإبَاحَةُ حَتَّى يَدُلَّ الدَّلِيلُ عَلَى التَّحْرِيمِ
Maksudnya:
“Asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).”
Pada zahirnya, kami melihat bentuk pelaburan ini lebih hampir kepada akad
syirkah al- ‘inan
(شِرْكَةُ الْعِنَانِ), iaitu suatu kerjasama antara dua pihak dengan modal yang diketahui dan setiap rakan kongsi berhak untuk bertindak terhadap perkongsian tersebut. Pembahagian keuntungan ditentukan berdasarkan persetujuan manakala kerugian ditanggung berdasarkan kadar modal yang disumbangkan.
Setiap akad yang berlaku pasti mempunyai rukun yang wajib bagi memastikan setiap kontrak yang dipersetujui adalah sah menurut syara‘.
Syirkah al-‘Inan
 terdapat lima rukun yang asas:
Pihak-pihak yang melakukan akad, sama ada dua pihak atau lebih.
Perkara yang diakadkan, seperti modal dan keuntungan.
Perusahaan yang dilakukan.
Lafaz akad. (Lihat
Tuhfah al-Habib ‘ala Syarh al-Khatib
, 3/127)
Akan tetapi, akad yang diaplikasikan pada konsep pelaburan dalam
Wahed Invest
ini masih terbuka kepada perbincangan para ahli dan pakar muamalat.
Nasihat kami, sekiranya saudara memerlukan seseorang untuk menerangkan dengan lebih jelas tentang sistem pelaburan di
Wahed Invest
ini, saudara boleh cuba rujuk kepada ahli dan pakar yang sudah lama berkecimpung dalam dunia muamalat Islam. Mereka lebih utama untuk diajukan persoalan dan dilontarkan segala kemusykilan yang mungkin sekian lama terbungkam dalam diri.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya:
“Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Wallahu a‘lam
[1]
 Pembrokeran adalah aktiviti yang berkaitan dengan urus niaga broker. (Lihat
Kamus Dewan Bahasa dan Pustaka Edisi Keempat
)
[2]
 Lihat
https://www.wahed.com/generaldisclaimers
. Diakses pada 21 September 2023.
[3]
 Lihat
https://www.wahed.com/generaldisclaimers
. Diakses pada 21 September 2023.
Bertarikh: 25 September 2023 bersamaan 9 Rabiulawwal 1445


#3234: Dapat Anugerah Perkhidmatan Cemerlang, Tetapi Merasakan Ada Kekurangan Dalam Nilai Bekerja

Soalan:
Assalamualaikum Dato’ Seri. Saya pernah mendapat Anugerah Perkhidmatan Cemerlang (APC) di pejabat. Tapi bila saya dengar ceramah Dato Seri tentang Amanah Bekerja di Youtube, saya rasa macam ada yang kurang dalam nilai bekerja saya. Mohon nasihat Dato’ Seri tentang adab dalam bekerja dan bagaimana menjadi pekerja cemerlang yang sebenarnya. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas,
kami katakan dengan memperbanyakkan istighfar dan memohon keampunan kepada Allah SWT.
 Firman Allah SWT:
وَأَنِ اسْتَغْفِرُوا رَبَّكُمْ ثُمَّ تُوبُوا إِلَيْهِ يُمَتِّعْكُم مَّتَاعًا حَسَنًا إِلَىٰ أَجَلٍ مُّسَمًّى وَيُؤْتِ كُلَّ ذِي فَضْلٍ فَضْلَهُ
Maksudnya
: “
Dan hendaklah kamu meminta ampun kepada Tuhan kamu (daripada perbuatan syirik), kemudian hendaklah kamu rujuk kembali taat kepada-Nya; supaya Dia memberi kamu nikmat kesenangan hidup yang baik (di dunia) hingga ke suatu masa yang tertentu, dan (di akhirat pula) Dia akan memberi kepada tiap-tiap seorang yang mempunyai kelebihan (dalam sebarang amal yang soleh) akan pahala kelebihannya itu
.”
(Surah Hud: 3)
Ibn Kathir menyebutkan, maksudnya, dan aku memerintah kamu untuk memohon keampunan kepada Allah SWT atas dosa-dosa yang telah berlalu serta bertaubat kepada-Nya daripada perbuatan tersebut, dan kamu tetap dan berterusan atas hal yang demikian. (Lihat
Tafsir al-Quran al-‘Azim
, 7/411).
Selain itu, terdapat hadith daripada Abu Hurairah R.A, bahawa beliau mendengar Rasulullah SAW bersabda:
وَاللَّهِ إِنِّي لَأَسْتَغْفِرُ اللَّهَ وَأَتُوبُ إِلَيْهِ فِي اليَوْمِ أَكْثَرَ مِنْ سَبْعِينَ مَرَّةً
Maksudnya
: “
Demi Allah, sesungguhnya aku beristighfar kepada Allah dan memohon ampun kepada-Nya setiap hari lebih daripada 70 kali
.”
Riwayat al-Bukhari (6307)
Kalaulah Rasulullah SAW yang bersifat maksum sentiasa beristighfar setiap hari melebihi 70 kali, ini menandakan perintah kepada kita lebih aula dalam beristighfar.
Hal ini semakin bertambah penegasannya atau pentingnya beristighfar apabila berlaku kesilapan dan dosa.
 Inilah yang disebut dan dizikirkan oleh Nabi Adam A.S seperti berikut:
رَبَّنَا ظَلَمْنَا أَنْفُسَنَا وَإِنْ لَمْ تَغْفِرْ لَنَا وَتَرْحَمْنَا لَنَكُونَنَّ مِنَ الْخَاسِرِينَ
Maksudnya
: “
Ya Tuhan kami, kami telah menzalimi diri kami sendiri. Jika Engkau tidak mengampuni kami dan memberi rahmat kepada kami, niscaya kami termasuk orang-orang yang rugi
.”
Pada masa yang sama, sentiasalah memuhasabahkan diri dan
menambah ilmu dan kepakaran dalam bidang profesion kita
di samping menekuni dan berusaha untuk menambahkan dan mempergiatkan lagi keberhasilan
. Biarkanlah apa yang diperolehi dalam anugerah tersebut selari dengan apa yang benar-benar berlaku dalam profesion kita dan juga selari dengan usaha kita.
Kami juga mengambil kesempatan di sini menasihatkan agar sama-sama kita merenungi sabda Nabi SAW:
إِنَّ اللَّهَ عَزَّ وَجَلَّ يُحِبُّ إِذَا عَمِلَ أَحَدُكُمْ عَمَلًا أَنْ يُتْقِنَهُ
Maksudnya
: “
Sesungguhnya Allah ‘Azza Wa Jalla menyukai apabila seseorang daripada kamu melakukan sesuatu amalan (atau pekerjaan) hendaklah buat secara tekun
.”
Riwayat al-Tabarani dalam
al-Mu‘jam al-Ausat
 (897)
[1]
Ketekunan atau tekun dalam amalan atau pekerjaan di sini bermaksud menyempurnakan atau melaksanakan satu tuntutan daripada seseorang sebagaimana yang dikehendaki oleh orang tersebut tanpa kurang sedikitpun dengan sesempurna mungkin disertai dengan usaha yang kuat agar tidak terlewat daripada waktu yang telah ditetapkan.
Apatah lagi, galakkan untuk bersungguh-sungguh dalam setiap pekerjaan yang dilakukan ini juga adalah kerana bekerja merupakan salah satu wasilah atau cara bagi mendapatkan rezeki, dalam menyara dan meneruskan kehidupan seharian. Firman Allah SWT:
وَقُلِ اعْمَلُوا فَسَيَرَى اللَّـهُ عَمَلَكُمْ وَرَسُولُهُ وَالْمُؤْمِنُونَ
Maksudnya
: “
Dan katakanlah (wahai Muhammad): ‘Beramallah kamu (akan segala yang diperintahkan), maka Allah dan Rasul-Nya serta orang-orang yang beriman akan melihat apa yang kamu kerjakan.’
”
(Surah al-Taubah: 105)
Kami juga telah terangkan dengan panjang lebar dalam buku “
Masa: Peliharalah”
 berkenaan hal ini dan juga tanggungjawab menjadi pekerja yang cemerlang dan berjaya dalam profesionnya. Semoga Allah SWT memberikan kefahaman yang jelas kepada kita semua dalam beragama.
Kami akhir dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
Wallahu a‘lam
[1]
 Al-Tabarani menyatakan, hadith ini tidak diriwayatkan daripada Hisyam melainkan melalui jalur Mus‘ab dan Bisyr telah bersendiri dalam meriwayatkan hadith ini. (Lihat
al-Mu‘jam al-Ausat,
 1/275). Al-Suyuti dalam
 al-Jami‘ al-Saghir
(1855) menilainya sebagai hasan.
Bertarikh: 25 September 2023 bersamaan 9 Rabiulawwal 1445


#3235: Syarat Penyembelihan

Soalan:
Assalamualaikum Dato’ Seri. Boleh Dr terangkan apakah syarat penyembelihan mengikut syariat?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Syarak telah membenarkan sembelihan haiwan bagi tujuan mendapatkan manfaat daripadanya yang diizinkan oleh syarak seperti memakannya atau mengambil manfaat dari kulitnya. Rasulullah SAW pernah bersabda:
ما من إنسانٍ قتلَ عُصفورًا فما فوقَها بغيرِ حقِّها إلّا سألَهُ اللَّهُ عزَّ وجلَّ عَنها قيلَ: يا رسولَ اللَّهِ ! وما حقُّها؟ قالَ : يذبحُها فيأكُلُها ولا يقطعُ رأسَها يرمي بِها
Maksudnya:
“Tidaklah seseorang itu membunuh burung pipit dan apa yang lebih besar daripadanya (burung tersebut) tanpa hak melainkan disoal oleh Allah SWT mengenainya. Ditanya: Wahai Rasulullah! Apakah haknya? Baginda menjawab: Haknya adalah menyembelihnya, kemudian memakannya. Dan tidak memotong kepalanya (membunuhnya), kemudian membuangnya.”
Riwayat al-Nasaie (4349)
Sembelihan haiwan perlulah mengikut kehendak syarak seperti yang telah disebutkan oleh Rasulullah SAW:
مَا أَنْهَرَ الدَّمَ وَذُكِرَ اسْمُ اللَّهِ فَكُلْ، لَيْسَ الظُّفُرَ وَالسِّنَّ
Maksudnya:
“(Sembelihlah haiwan) dengan alat yang boleh mengalirkan darah dan disebutkan nama Allah, justeru makanlah haiwan itu. Tidaklah sembelih menggunkan kuku dan gigi (haiwan).”
Riwayat al-Bukhari (5498)
Menurut pandangan mazhab Syafie bahawa peralatan yang dibenarkan untuk sembelih haiwan peralatan yang boleh memotong seperti pisau dan disunatkan menajamkannya. (Lihat
Mughni al-Muhtaj
, 6/105). Rasullah SAW bersabda:
إِنَّ اللَّهَ كَتَبَ الإِحْسَانَ عَلَى كُلِّ شَىْءٍ فَإِذَا قَتَلْتُمْ فَأَحْسِنُوا الْقِتْلَةَ وَإِذَا ذَبَحْتُمْ فَأَحْسِنُوا الذَّبْحَ وَلْيُحِدَّ أَحَدُكُمْ شَفْرَتَهُ فَلْيُرِحْ ذَبِيحَتَهُ
Maksudnya:
Allah SWT telah menetapkan ihsan pada setiap perkara. Sekiranya kamu membunuh maka perelokkanlah bunuhan tersebut. Sekiranya kamu menyembelih haiwan maka perelokkanlah sembelihan tersebut dan setiap dari kalian perlu menajamkan pisau dan berikan kerehatan pada sembelihan (bagi mengurangkan kesakitan).
Riwayat Muslim (1955)
Oleh itu, alatan sembelihan itu hendaklah ditajamkan sebelum menyembelih haiwan dengan memotong urat halkum dan mari’ iaitu saluran pernafasan dan saluran pemakanan. Imam al-Nawawi menyebut tentang kaedah sembelihan syar’ie:
ذَكَاةُ كُلِّ حَيَوَانٍ قُدِرَ عَلَيْهِ بِقَطْعِ كُلِّ الْحُلْقُومِ، وَهُوَ مَخْرَجُ النَّفَسِ وَالْمَرِيءِ وَهُوَ مَجْرَى الطَّعَامِ، وَيُسْتَحَبُّ قَطْعُ الْوَدَجَيْنِ، وَهُمَا عِرْقَانِ فِي صَفْحَتَيْ الْعُنُقِ
Maksudnya: Sembelih setiap haiwan itu dengan memotong kedua urat halkum (saluran pernafasan) dan urat mari’ (saluran pemakanan). Dan disunatkan memotong al-wadajain iaitu dua urat di tengkuk (berdekatan dengan urat halkum). (Lihat
Minhaj al-Talibin
, hlm. 318)
Syarat Penyembelihan Mengikut Syariat
Penyembelihan mengikut syariat dapat disempurnakan dengan beberapa syarat, iaitu:
Hendaklah disembelih binatang itu atau dipotong lehernya dengan alat yang tajam yang dapat mengeluarkan darah dan memutuskan urat pernafasan, meskipun peralatan itu dari batu atau kayu.
Terdapat suatu berita daripada Adi bin Hatim al-Taie katanya: “Aku pernah berkata kepada Rasulullah SAW: Hai Rasulullah! Kita selalu memburu binatang dan kami tidak mempunyai pisau selain daripada batu ataupun tanah bakar yang tajam, ataupun batang buluh yang tajam.” Rasulullah SAW bersabda:
أَمِرِّ الدَّمَ بِمَا شِئْتَ وَاذْكُرِ اسْمَ اللَّهِ عَلَيْهِ
Maksudnya:
“Tumpahkan darahnya dengan apa cara yang engkau sukai dan sebutlah nama Allah SWT!”
Riwayat Ahmad, Abu Daud, al-Nasale, Ibn Majah, al-Hakim dan Ibn Hibban
Hendaklah disembelih pada leher, iaitu pada uratnya dengan sebab memotong binatang itu akan terus mati atau ditarikkan pisau pada urat pernafasan yang akan menyebabkan mati kerananya.
Lebih sempurna dalam penyembelihan ialah dengan memotong kerongkong dan saluran yang menjadi tempat laluan makanan dan minuman dari kerongkongnya serta dua urat tebal di kedua belah urat lehernya iaitu wadajan dalam bahasa Arabnya.
Maka akan terangkat syarat ini apabila timbul kesukaran untuk menyembelihnya pada tempatnya yang khusus itu. Misalnya jika binatang itu tersungkur ke dalam perigi dan terbenam kepalanya ke dalam perigi itu, sehingga sukar untuk menyembelih di kerongkongnya atau urat pernafasannya. Atau binatang menggelepar dan memberontak tidak seperti tabiatnya yang jinak lagi. Sebab itu, memadailah dengan melukakannya dengan benda yang tajam pada mana-mana tempat pada tubuhnya yang dapat dicapai kepadanya.
Di dalam Sahih Bukhari dan Muslim sebuah riwayat daripada Rafi’ bin Khadij, katanya:
كُنَّا مَعَ النَّبِيِّ صَلَّى اللَّهُ عَلَيْهِ وَسَلَّم فِي سَفَرِهِ فَنَدَّ بَعِيرٌ مِن إِبِلِ القَومِ وَلَ يَكُن مَعَهُم خَيلُ، فَرَمَاهُ رَجُلٌ بِسَهِم فَحَبَسَهُ، فَقَالَ رَسُولُ اللَّهِ صَلَّى اللَّهُ عَلَيْهِ وَسَلَّم : إِنَّ هَذِهِ البَهَائِمِ أَوَابِدَ كَأَوَابِدِ الوَحْشِ، فَمَا فَعَلَ مِنْهَا هَذَا فَافْعَلُوا بِهِ هَكَذَا
Maksudnya:
“Pernah kami bersama-sama Rasulullah SAW dalam suatu perjalanan, kemudian dengan tiba-tiba seekor unta seorang daripada kami melarikan diri, sedang mereka tidak mempunyai kuda (untuk mengawal unta itu), lalu datang seorang lelaki melemparkan panahnya pada unta itu, lalu unta itu rebah dan mati. Maka Rasulullah SAW bersabda: Bahawa unta ini mempunyai sifat liarnya seperti binatang-binatang liar yang lain. Sekiranya di lain kali berlaku seperti ini maka lakukanlah seperti ini.”
Riwayat al-Bukhari dan Muslim
Hendaklah dia tidak menyebut selain dari nama Allah SWT. Hukum ini disepakati oleh semua ulama mazhab. Sebabnya golongan jahiliyah biasanya mendekatkan diri mereka kepada tuhan-tuhan mereka dan berhala mereka dengan menyembelih kerana tuhan dan berhala mereka. Sama ada disebutkan nama tuhan atau berhala ketika menyembelihnya atau dengan menyembelihnya pada tuhan atau berhala yang dimaksudkannya. Maka al-Quran al-Karim telah mengharamkan semua itu, sebagaimana yang telah kami sebutkan sebelum ini.
Firman Allah SWT
وَمَا أُهِلَّ لِغَير الله بِهِ … وَمَا ذُبِحَ عَلَى النُّصُبِ
Maksudnya: “
Dan binatang-binatang yang disembelih kerana yang lain dari Allah SWT… Dan yang disembelih atas nama berhala.”
(Surah al-Maidah: 3)
Hendaklah dia menyebut nama Allah SWT ke atas sembelihan itu”. Inilah nas yang zahir dari semua nas-nas yang ada, kerana al-Quran al-Karim menegaskan:
فكُلُوا مِمَّا ذُكِرَ اسْمُ اللَّهِ عَلَيْهِ إِن كُنتُم بِشَايَتِهِ، مُؤْمِنِينَ
Maksudnya:
“Maka makanlah dari (sembelihan binatang. binatang halal) yang disebut nama Allah SWT ketika menyembelihnya, jika betul kamu beriman kepada ayat-ayat-Nya.”
(Surah al-An’am: 118)
Firman Allah SWT
وَلَا تَأْكُلُوا مِمَّا لَمْ يُذْكَرٍ اسْمُ اللَّهِ عَلَيْهِ وَإِنَّهُ لَفِسْقٌ
Maksudnya: “
Dan janganlah kamu makan dari (sembelihan binatang-binatang halal) yang tidak disebut nama Allah SWT ketika menyembelihnya, kerana sesungguhnya yang sedemikian itu adalah perbuatan fasik (berdosa).”
(Surah al-An’am: 121)
Keputusan Muzakarah Jawatankuasa Fatwa Majlis Kebangsaan bagi Hal Ehwal Agama Islam Malaysia Kali Ke-48 pada 3 April 2000 memutuskan bahawa:
i Pengendali pisau mekanikal hendaklah seorang Muslim. Pengendali hendaklah membaca bismillah sebelum menutup suis pisau mekanikal dan hendaklah memerhati kepada binatang yang disembelih.
Penyembelih Muslim yang memetik suis pisau mekanikal tidak boleh meninggalkan tempat sembelihan semasa penyembelihan sedang dijalankan dan tidak boleh membuat kerja-kerja yang mengganggu tumpuan.
Rasulullah SAW bersabda:
مَا أَنْهَرَ الدَّمَ وَذُكِرَ اسْمُ اللَّهِ عَلَيْهِ، فَكُلُوهُ
Maksudnya:
“Apa sahaja yang dapat mengalirkan darah dan disebutkan padanya nama Allah SWT, maka makanlah ia!”
Riwayat al-Bukhari dan lain-lainnya.
Hal ini dapat diperkuatkan lagi dengan adanya syarat yang tersebut pada beberapa hadis yang sahih tentang penyertaan menyebut nama Allah SWT ketika berburu, ketika melemparkan panah kepada binatang buruan atau ketika menghantarkan anjing buruan yang telah dilatih sebagaimana yang akan diterangkan nanti.
Sebahagian ulama berpendapat bahawa menyebut nama Allah SWT itu adalah perlu, tetapi tidaklah semestinya menyebut nama Allah SWT ketika hendak menyembelih. Bahkan cukup menyebut nama Allah SWT ketika hendak memakan dagingnya sahaja. Apabila dia menyebut nama Allah SWT ke atas apa sahaja yang dimakannya, tidak lagi makanan itu menjadi makanan yang tidak menyebut nama Allah SWT ke atasnya.
Dalam Sahih Bukhari daripada Aisyah R.Anha bahawa ada suatu kaum yang baru sahaja memeluk Islam sesudah berada lama dalam jahiliyah, mereka berkata kepada Nabi SAW: “Sesungguhnya adakalanya orang-orang yang datang kepada kami membawa daging yang kami sendiri tidak mengetahui apakah mereka menyebut nama Allah SWT padanya atau tidak?”
Lantas Rasulullah SAW bersabda
اذْكُرُوا اسْمَ اللهِ وَكُلُوا
Maksudnya:
“Sebutlah nama Allah SWT pada makanan itu dan makanlah.”
Riwayat al-Bukhari
(Lihat
Halal dan Haram dalam Islam
 hlm. 92-97)
Semoga kita diberi kefahaman dalam agama, ilmu serta rezeki yang halal.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 25 September 2023 bersamaan 9 Rabiulawwal 1445


#3236: Rahsia Atau Hikmah Penyembelihan

Soalan:
Assalamualaikum Dato’ Seri. Boleh nyatakan kepada kami apakah rahsia dan hikmah di sebalik penyembelihan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Satu kaedah menyebut:
أَحْكَامُ الشَّارِعِ مُعَلَّلَةٌ بِالْأَسْبَابِ مُرْتَبِطَةٌ بِالْمَصَالِحِ.
Maksudnya: “
Hukum-hukum syarak itu diillahkan dengan sebab-sebab, diikat dengan maslahat-maslahat.”
(Lihat
 Usul al-Fiqh al-Islami
oleh Dr. Wahbah al-Zuhaili, hlm. 624)
Rahsia dalam penyembelihan ini sebagaimana yang dapat kami fahami iaitu mencabut nyawa binatang dengan seringkas cara yang dapat merehatkannya tanpa penyeksaan. Oleh kerana itu, disyaratkan penyembelihan itu dengan alat yang tajam agar segera berkesan dan penyembelihan itu pula mestilah pada kerongkong, kerana tempat itu lebih menyegerakan terpisahnya kehidupan dari badan dengan mudah.
Dilarang juga menyembelih dengan gigi dan kuku kerana penyembelihan sedemikian akan menyeksa binatang dan tidak akan tercapainya penyembelihan keduanya itu pada kebiasaannya kecuali dengan mencekik sahaja,”
Nabi SAW menyuruh agar mengasah pisau untuk penyembelihan dan merehatkan sembelihanmu itu.
Mengikut Keputusan Muzakarah Jawatankuasa Fatwa Majlis Kebangsaan Kali Ke-70 yang bersidang pada 29 September 2005 memutuskan:
Telah berlaku sembelihan yang sempurna (iaitu telah putus keempat-empat urat mari”, halkum dan wadajain).
Kaedah tersebut dijalankan selepas berlaku pendarahan sempurna (
complete bleeding
) atau selepas 30 saat penyembelihan berlaku.
iii. Binatang tersebut disahkan mati akibat sembelihan dan kaedah Thoracic Sticking hanya sekadar membantu mempercepatkan kematian.
Kaedah ini perlu dikawal selia oleh petugas Muslim yang bertauliah. Muzakarah juga memutuskan supaya keputusan ini hendaklah dipatuhi sepenuhnya oleh semua pihak yang berurusan dengan pengimportan daging dari luar negara. Hanya daging sembelihan yang memenuhi syarat-syarat tersebut sahaja dibenarkan masuk ke Malaysia.
Rasulullah SAW bersabda
إِنَّ اللَّهَ كَتَبَ الإِحْسَانَ عَلَى كُلِّ شَيْءٍ فَإِذَا قَتَلْتُمْ فَأَحْسِنُوا الْقِتْلَةَ وَإِذَا ذَبَحْتُمْ فَأَحْسِنُوا الذِّبْحَةَ وَلْيُحِدَّ أَحَدُكُمْ شَفْرَتَهُ فَلْيُرِحْ ذَبِيحَتَهُ
Maksudnya:
“Sesungguhnya Allah SWT menyuruh berbuat baik terhadap segala sesuatu. Maka jika kamu membunuh, pereloklah cara pembunuhanmu dan jika kamu penyembelih, pereloklah cara penyembelihanmu. Hendaklah seseorang kamu menajamkan pisaunya dan mempercepatkan sembelihannya.”
Riwayat Muslim daripada Syaddad bin Aus
Antara cara kebaikan itu, iaitu apa yang diriwayatkan daripada Ibn Umar R.Anhuma bahawa Nabi SAW memerintahkan supaya menajamkan pisau dan menyenangkan binatang, sabdanya:
إِذَا ذَبَحَ أَحَدُكُمْ فَلَيُجْهِمْ
Maksudnya:
“Apabila seseorang kamu menyembelih, maka hendaklah dia menyempurnakan (penyembelihannya).”
Riwayat Ibn Majah
Daripada Ibn Abbas R.Anhuma bahawa ada seorang lelaki yang membaringkan seekor kambing. Lalu sebelah tangannya mengasah pisau yang hendak menyembelih binatang itu, maka Rasulullah SAW bersabda:
أَتُرِيْدُ أَنْ تُمِيْتَهَا مَوْتَاتٍ ؟ هَلَا أَحْدَدْتَ شَفْرَتَكَ قَبْلَ أَنْ تَضْجَعَهَا
Maksudnya:
“Adakah engkau hendak merasakannya beberapa kali mati? Mengapa tidak engkau menajamkan pisaumu sebelum engkau membaringkannya?”
Riwayat al-Hakim dan dikatakan hadis ini sahih mengikut syarat al-Bukhari
Pernah Saidina Umar RA melihat seorang menyeret seekor kambing setelah diikat kaki-kakinya untuk disembelih, lalu dia berkata kepada orang itu: “Celaka engkau! Mengapa engkau tidak membawanya ke tempat sembelihan dengan cara yang baik.”
Riwayat Abd al-Razzaq
Begitulah kita dapati pemikiran umum dalam bab ini ialah bertindak belas kasihan ke atas binatang yang hendak disembelih serta meringankannya dari menanggung seksa mati dengan apa cara sekalipun yang dapat dilakukan oleh manusia.
Golongan jahiliyah pula gemar memotong bonggol unta semasa masih hidup dan suka memotong buah zakar kambing. Semua itu adalah suatu penyeksaan kepada binatang yang dilarang oleh agama. Justeru, Nabi SAW menegah perbuatan itu serta mengharamkan ke atas mereka untuk mengambil manfaat bahagian-bahagian ini sewaktu binatang itu masih hidup.
Rasulullah SAW bersabda
مَا قُطِعَ مِنَ البَهِيمَةِ وَهِيَ حَيَّةٌ فَهُوَ مَيْتَةٌ
Maksudnya:
“Apa yang dipotong dari binatang ketika ianya masih hidup, maka daging itu adalah bangkai.”
Riwayat Ahmad, Abu Daud, al-Tirmzi dan al-Hakim
(Lihat
Halal dan Haram dalam Islam
 hlm. 97-99)
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Bertarikh: 25 September 2023 bersamaan 9 Rabiulawwal 1445


#3237: Hikmah Menyebut Bismillah Ketika Penyembelihan

Soalan:
Assalamualaikum Dato’ Seri. Kenapa Islam memerintahkan kita untuk menyebut
bismillah
semasa atau ketika sembelih?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami telah karyakan dalam buku kami berkenaan dengan nama Allah.
Syeikh al-Sya’rawi berkata: Kami mulakan bacaan al-Quran dengan bismillah (بِسْمِ اللَّهِ) kerana Allah SWT yang menurunkannya kepada kami. Memudahkan bagi kami bagi mengenali dan membacanya. Justeru, segalanya bagi Allah, Maha Mengetahui, Maha Berkuasa dan bacalah firman Allah SWT:
قُل لَّوْ شَاءَ اللَّهُ مَا تَلَوْتُهُ عَلَيْكُمْ وَلَا أَدْرَاكُم بِهِ ۖ فَقَدْ لَبِثْتُ فِيكُمْ عُمُرًا مِّن قَبْلِهِ ۚ أَفَلَا تَعْقِلُونَ
Maksudnya:
Katakanlah (wahai Muhammad): “Jika Allah kehendaki (supaya aku tidak membacakan Al-Quran ini kepada kamu), tentulah aku tidak dapat membacakannya kepada kamu, dan tentulah Ia tidak memberitahu kamu akan Al-Quran ini (dengan perantaraanku); kerana sesungguhnya aku telah tinggal dalam kalangan kamu satu masa yang lanjut (dan kamu pula mengenal aku sebagai seorang yang amanah) sebelum turunnya Al-Quran ini; maka mengapa kamu tidak mahu memikirkannya?”
(Surah Yunus: 16)
Adakah kita disuruh memulakan dengan bismillah (بِسْمِ اللَّهِ) semata-mata membaca al-Quran sahaja? Jawapannya tidak, tetapi semua amalan dengan bismillah (بِسْمِ اللَّهِ). Ini kerana kita sepatutnya memuliakan kurniaan Allah dalam hidup ini. Ketika kita bercucuk tanam, kita mulakan dengan bismillah (بِسْمِ اللَّهِ) kerana kita tidak menciptakan pohon kayu tetapi yang menumbuhkannya adalah Allah. Begitulah seterusnya. (Lihat
Tafsir al-Sya’rawi,
 1/38-39)
Adapun tuntutan menyebut nama Allah SWT (Bismillah) ketika menyembelih itu ada rahsianya yang sepatutnya diperhatikan dan direnungkan dengan sebaik-baiknya:
Pertama:
Melakukan sedemikian untuk membezakan amalan yang biasanya dilakukan oleh penyembah berhala yang selalunya menyebut nama- nama tuhan mereka yang ditujukannya ketika penyembelihan Jika si musyrik iaitu orang kafir menyebut nama tuhannya atau sembahannya pada ketika penyembelihannya, mengapa tidak pula orang mukmin menyebut nama Allah SWT ketika penyembelihan itu?
Kedua:
Semua binatang ini adalah sama dengan manusia, ianya adalah salah satu makhluk Allah SWT dan ianya juga termasuk yang dijadikan oleh Allah SWT sebagai makhluk yang bernyawa. Maka apa sebabnya manusia diberikan kuasa untuk membuat sesuatu ke atasnya serta mencabut nyawanya, kalau tidak dengan izin dan kebenaran daripada Penciptanya, iaitu Allah SWT yang telah menciptakan segala sesuatu di atas muka bumi ini semata-mata kerana makhluk manusia itu. Justeru, dengan menyebut nama Allah SWT, adalah merupakan pengisytiharan kepada ramai tentang keizinan Tuhan Pencipta.
Seolah-olah manusia itu mengatakan: “Sesungguhnya aku tidak berbuat begitu kerana memusuhi atau mahu menganiayai terhadap makhluk Allah SWT ini, dan tidak juga kerana mempersendakannya, akan tetapi aku membuatnya dengan menyebut nama Allah SWT yang membenarkanku untuk menyembelihnya dan dengan menyebut nama Allah SWT yang membenarkanku memburunya dan dengan nama Allah SWT juga yang membenarkanku memakan dagingnya.” (Lihat
Halal dan Haram dalam Islam
 hlm. 99-100)
Kami akhiri dengan doa:
بِسْمِ اللهِ الَّذِي لَا يَضُرُّ مَعَ اسْمِهِ شَيْءٌ فِي الْأَرْضِ وَلَا فِي السَّمَاءِ، وَهُوَ السَّمِيعُ الْعَلِيمُ
Maksudnya:
 “Dengan nama Allah yang dengan nama-Nya, tidak ada satu pun yang dapat memberi kemudaratan di bumi mahupun di langit. Dia-lah Yang Maha Mendengar lagi Maha Mengetahui.”
Bertarikh: 25 September 2023 bersamaan 9 Rabiulawwal 1445


#3238: Menjumpai Binatang Buruan Yang Telah Mati

Soalan:
Assalamualaikum Dato’ Seri. Boleh atau tidak seseorang pemburu selepas melepaskan tembakan yang mengenai sasarannya dan kemudian selepas beberapa ketika baru bertemu binatang buruannya yang telah mati. Adakah halal dimakan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Berburu dalam Islam dibenarkan. Saat yang sama, seseorang itu perlu meraikan dan mematuhi undang-undang sesebuah negeri atau negara. Ini untuk mengelakkan sebarang hukuman atau kesalahan di sisi undang-undang.
Seringkali terjadi apabila pemburu sudah melepaskan tembakan dan mengenai sasarannya, tetapi buruan itu lari bersembunyi dan apabila ditemui semula binatang itu sudah mati. Dalam isu ini, binatang buruan itu boleh menjadi halal dengan beberapa syarat, iaitu:
Binatang buruan itu tidak jatuh ke dalam air. Nabi SAW bersabda:
إِذَا رَمَيْتَ سَهْمَكَ فَإِنْ وَجَدْتَهُ قَدْ قُتِلَ فَكُلْ، إِلَّا أَنْ تَجِدَهُ قَدْ وَقَعَ فِي مَاءٍ فَإِنَّكَ لَا تَدْرِي، الَمَاءُ قَتَلَهُ أَمْ سَهْمُكَ؟
Maksudnya:
“Kalau kamu lemparkan panahmu, dan jika kamu dapatinya sudah mati, bolehlah kamu memakannya melainkan jika kamu dapatinya telah jatuh ke dalam air, maka kamu tidak mengetahui apakah air yang membunuhnya atau panahmu?”
Riwayat al-Bukhari dan Muslim
Tidak terdapat kesan lain pada binatang buruan selain dari kesan tembakan atau panah pemburu dan dia meyakini bahawa bekas itulah yang menyebabkan kematian binatang buruan itu. Adi bin Hatim RA berkata:
يَا رَسُوْلَ اللَّهِ! أَرْمِي الصَّيْدَ فَأَجِدُ فِيْهِ سَهْمِي مِنَ الْغَدِ؟ فَقَالَ: إِذَا عَلِمْتَ أَنَّ سَهْمَكَ قَتَلَهُ وَلَمْ تَرَ فِيهِ أَتَرَ سَبْعِ فَكُلْ
Maksudnya:
“Hai Rasulullah! Saya memanah pada seekor binatang buruan, lalu saya dapati pada keesokan harinya buruan itu terdapat kesan panahku! Baginda SAW bersabda: Jika kamu yakin bahawa panahmu yang membunuhnya dan kamu melihat tiada bekas (gigitan) binatang buas yang lain padanya, maka bolehlah kamu memakannya.”
Riwayat al-Tirmizi dan beliau mensahihkannya
Jangan biarkan binatang buruan itu menjadi busuk dan rosak. Ini kerana bagi manusia yang normal pasti merasa geli dan jijik untuk memakannya dan kemungkinan ianya boleh membawa penyakit jika memakannya.
Dalam Sahih Muslim, Nabi SAW bersabda kepada Abu Tha’labah al-Khusyani:
إِذَا رَمَيْتَ سَهْمَكَ فَغَابَ، أَيِ الصَّيدُ، ثَلَاثَةَ أَيَّامٍ، وَأَدْرَكَتَهُ فَكُلُهُ مَالَم يَنتين
Maksudnya:
“Jika kamu memanah (pada binatang buruan), lalu binatang itu hilang sehingga tiga hari, kemudian baru kamu menjumpainya, maka bolehlah kamu memakannya selagi ianya belum busuk.”
Riwayat al-Tirmizi dan beliau mensahihkannya
(Lihat
Halal dan Haram dalam Islam
 hlm. 120-122)
Kami akhiri dengan doa:
اللَّهُمَّ إِنَّا نَسْأَلُكَ مِنْ فضْلِكَ وَرَحْمَتِكَ ، فَإِنَّهُ لا يَمْلِكُهَا إِلا أَنْتَ
Maksudnya:
“
Ya Allah, sesungguhnya kami memohon kepada-Mu agar diberi kurniaan dan rahmat-Mu. Sesungguhnya tiada yang memilikinya kecuali-Mu.”
Bertarikh: 25 September 2023 bersamaan 9 Rabiulawwal 1445


#3239: Kisah Bilal R.A Melaungkan Azan di Atas Ka’bah

Soalan:
Assalamualaikum Dato’ Seri. Kami dengar selepas pembukaan Ka’bah, Bilal diperintah untuk melaungkan azan di atas Ka’bah. Boleh ceritakan kisah tersebut?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan biografi Bilal R.A secara ringkas.
Bilal bin Rabah termasuk dalam kalangan mereka yang awal menerima dan memeluk agama Islam. Beliau ialah Bilal bin Rabah maula Abu Bakar al-Siddiq. Abu Bakar membelinya dengan harga 5 Uqiyah. Ada yang berpendapat dengan 7 Uqiyah dan ada juga yang berpendapat dengan 9 Uqiyah, lalu memerdekakannya kerana Allah SWT. Ibunya bernama Hamamah. Beliau merupakan muazzin Rasulullah SAW. Beliau juga termasuk salah seorang
al-Sabiqun al-Awwalun
 yang mula-mula diseksa kerana mempertahankan tauhid, menyertai peperangan Badar, dan termasuk dalam kalangan yang dijanjikan syurga. Hadith-hadith beliau terdapat dalam kitab-kitab hadith. Di antara mereka yang meriwayatkan hadith daripadanya ialah Ibn Umar, Abu Uthman al-Nahdi, al-Aswad, ‘Abd al-Rahman bin Abu Laila dan ramai lagi. Begitu juga kelebihan dan kebaikannya juga banyak. Beliau hidup selama 60 tahun lebih. (Lihat
Siyar A‘lam al-Nubala’,
1/347;
Usd al-Ghabah fi Ma‘rifah al-Sahabah
, 1/415).
Al-Hafiz Ibn Hajar al-‘Asqalani menyatakan, Abu Bakar al-Siddiq membelinya daripada orang musyrikin ketika mana mereka menyeksanya kerana tauhid, lalu memerdekakannya. Setelah itu, beliau melazimi Nabi SAW dan menjadi muazzin Baginda. Beliau juga menyertai atau bersama Baginda SAW dalam banyak peristiwa dan peperangan. Selain itu, Nabi SAW juga telah mempersaudarakannya dengan Abu ‘Ubaidah bin al-Jarrah. Kemudian, Bilal bin Rabah selepas kewafatan Nabi SAW telah keluar sebagai mujahid sehinggalah beliau wafat di Syam.  (Lihat
al-Isabah fi Tamyiz al-Sahabah
, 1/455).
Nama julukan (
kunyah
) beliau ialah Abu ‘Abd al-Karim. Ada yang berpendapat, Abu ‘Abdillah, dan ada juga yang berpendapat Abu ‘Amr. Beliau merupakan bekas hamba Bani Jumah. Begitu juga Umayyah bin Khalaf sering menyeksanya. Kemudian, ditakdirkan Allah SWT Bilal berjaya membunuhnya dalam peperangan Badar. (Lihat
Usd al-Ghabah fi Ma‘rifah al-Sahabah
, 1/415).
Diceritakan bahawa Umayyah bin Khalaf pernah membawanya keluar ketika panas terik, lalu membaringkannya di satu kawasan lapang Makkah. Kemudian memerintahkan agar satu batu besar diletakkan di atas dadanya. Kemudian berkata: “Perkara ini akan berterusan sehinggalah dia mati atau kufur dengan Muhammad.” Manakala Bilal pula dalam keadaan tersebut terus mengatakan: “Ahad, Ahad.” Setelah itu, Abu Bakar melewatinya dan membeli Bilal daripadanya dengan hamba miliknya yang berkulit hitam.  (Lihat
al-Isabah fi Tamyiz al-Sahabah
, 1/456).
Menurut Imam al-Bukhari, beliau wafat di Syam pada zaman Umar R.A. Ibn Bukair menyebutkan bahawa beliau meninggal dunia kerana jangkitan Taun ‘Amwas, dan ‘Amr bin Ali berpendapat, beliau meninggal dunia pada tahun 20 Hijrah. (Lihat
al-Isabah fi Tamyiz al-Sahabah
, 1/456).
Ada juga yang berpendapat bahawa beliau meninggal dunia pada tahun 20 Hijrah di Dimasyq. Menurut al-Waqidi, beliau dikebumikan di Bab al-Saghir, ketika berusia 60 tahun lebih. Manakala Ali bin Abdullah al-Tamimi pula berpendapat, beliau dikebumikan di Bab Kisan. Ibn Zaid pula menyebutkan, jenazahnya dibawa dari Darayya dan dikebumikan di Bab Kisan. Bukan itu sahaja, ada juga yang berpendapat, beliau meninggal dunia pada tahun 21 Hijrah. Menurut Marwan bin Muhammad al-Tatari, Bilal meninggal dunia di Darayya, lalu jenazahnya dibawa dan dikebumikan di Bab al-Saghir. ‘Abd al-Jabbar bin Muhammad dalam
Tarikh Darayya
 menyebutkan bahawa beliau mendengar sekumpulan orang dari Khaulan berkata: “Sesungguhnya kubur Bilal di Darayya di perkuburan Khaulan.” Selain itu, Ali bin ‘Abd al-Rahman pula berpendapat, Bilal meninggal dunia di Halab dan dikebumikan di Bab al-Arba‘in. (Lihat
Siyar A‘lam al-Nubala’,
1/359-360).
Peristiwa Bilal R.A melaungkan azan dari atas Kaabah
Waktu solat sudah pun masuk; Rasulullah SAW mengarahkan Bilal naik ke Kaabah dan melaungkan azan. Ketika itu, Abu Sufiyan bin Harb, Itab bin Usayd dan al-Harith bin Hisham sedang duduk di halaman Kaabah. Itab berkata, “Sesungguhnya Allah Taala telah memuliakan Usayd kerana tidak mendengar azan ini. Kalau dia mendengarnya, tentu dia akan marah.”
Al-Harith pula berkata, “Demi Allah, kalau aku tahu Muhammad ini benar tentulah aku akan mengikutnya.” Kata Abu Sufiyan, “Demi Allah, aku tidak mahu berkata apa-apa kerana kalau aku bercakap, nescaya batu-batu kerikil ini pun akan menyampaikan kata-kataku.” Kemudian Rasulullah SAW keluar kepada mereka lalu berkata, “Aku telah pun tahu apa yang kamu bicarakan,” lalu Rasulullah SAW menceritakan apa yang mereka bualkan. Lalu al-Harith dan Itab berkata, “Kami naik saksi bahawa engkau adalah Rasulullah SAW; demi Allah tidak ada seorang pun di antara kami membocorkan apa yang kami bualkan.” (Lihat
Sirah Nabawiyyah al-Rahiq al-Makhtum
,
hlm. 701-702)
Kami akhiri dengan doa:
اللَّهُمَّ إِنَّا عَبِيْدُكَ، وَبَنُوْ عَبِيْدِكَ، وَبَنُوْ إِمَائِكَ، نَوَاصِينَا بِيَدِكَ، مَاضٍ فِيْنَا حُكْمُكَ، عَدْلٌ فِيْنَا قَضَاؤُكَ، نَسْأَلُكَ بِكُلِّ اسْمٍ هُوَ لَكَ سَمَّيْتَ بِهِ نَفْسَكَ، أَوْ عَلَّمْتَهُ أَحَدًا مِنْ خَلْقِكَ، أَوْ أَنْزَلْتَهُ فِي كِتَابِكَ، أَوْ اسْتَأْثَرْتَ بِهِ فِي عِلْمِ الْغَيْبِ عِنْدَكَ، أَنْ تَجْعَلَ الْقُرْآنَ رَبِيعَ قُلُوْبِنَا، وَنُورَ صُدُوْرِنَا، وَجِلَاءَ أَحْزَانِنَا، وَذَهَابَ هُمُوْمِنَا.
Maksudnya:
“Ya Allah, sesungguhnya kami adalah hamba-Mu, anak kepada hamba-Mu, anak kepada hamba perempuan-Mu, ubun-ubun kami di tangan-Mu, telah berlalunya keputusan-Mu, Engkau telah berlaku adil ke atas kami dalam keputusan-Mu. Kami memohon kepada-Mu dengan setiap nama yang Engkau berikan pada diri-Mu, atau yang telah Engkau ajarkan kepada salah satu makhluk ciptaan-Mu, atau yang telah Engkau turunkan dalam kitab-Mu, atau yang telah Engkau rahsiakan dalam ilmu ghaib-Mu, untuk menjadikan al-Quran sebagai penyejuk hati kami, cahaya di dada kami, penghilang kesedihan kami, penghapus kesusahan kami.”
Bertarikh: 25 September 2023 bersamaan 9 Rabiulawwal 1445


#324 Adakah Ahli Syurga Tidur?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Adakah ahli syurga tidur? Mohon pencerahan.
Jawapan
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Bagi menjawab persoalan ini, oleh kerana ia termasuk dalam perkara
ghaibiyyat
 maka kami bawakan satu riwayat daripada Jabir bin Abdullah R.Anhuma bahawa Rasulullah SAW ditanya: Wahai Rasulullah, adakah ahli syurga tidur? Maka, Baginda SAW menjawab:
النَّومُ أخو الموتِ وأَهلُ الجنَّةِ لا ينامونَ
Maksudnya:
 “
Tidur itu adalah saudara kematian dan ahli syurga tidak tidur
.”
[1]
Kenikmatan tidur tidak akan berlaku atau dirasai melainkan oleh mereka yang berhajat kepadanya kerana penat atau sakit, sedangkan ahli syurga tidak mengalami semua perkara tersebut. Perkara ini juga pernah ditanyakan kepada Syeikh ‘Abd al-‘Aziz al-Rajihi
[2]
 dan beliau menjawab bahawa ahli syurga tidak tidur. Tidur itu pula ialah saudara kematian sedangkan dalam syurga tidak ada tidur, kematian, sakit, tua, kesedihan, membuang air besar dan kecil ataupun bau yang tidak menyenangkan. Begitu juga bagi ahli syurga perempuan tidak ada haid mahupun nifas. Selain itu, tidak ada juga di dalamnya perasaan kedengkian, kebencian mahupun hasad
[3]
 kerana semua itu dikeluarkan daripada dada-dada orang beriman sebelum mereka memasuki syurga.
[4]
Perkara ini juga adalah bertepatan sebagaimana firman Allah SWT mengenai keadaan ahli syurga:
وَقَالُوا الْحَمْدُ لِلَّهِ الَّذِي أَذْهَبَ عَنَّا الْحَزَنَ ۖ إِنَّ رَبَّنَا لَغَفُورٌ شَكُورٌ  (34) الَّذِي أَحَلَّنَا دَارَ الْمُقَامَةِ مِن فَضْلِهِ لَا يَمَسُّنَا فِيهَا نَصَبٌ وَلَا يَمَسُّنَا فِيهَا لُغُوبٌ
Maksudnya:
 “
Dan (sebagai bersyukur) berkatalah mereka: ‘Segala puji tertentu bagi Allah, yang telah menghapuskan perasaan dukacita daripada kami; Sesungguhnya Tuhan kami Maha Pengampun, lagi sentiasa memberi balasan yang sebaik-baiknya (kepada orang-orang yang taat). (34) Tuhan yang telah menempatkan kami di tempat tinggal yang kekal, dengan limpah kurnia-Nya semata-mata. Kami tidak akan merasa penat lelah di situ, dan Kami juga di situ tidak akan merasa letih lesu.’”
Justeru, kami menyimpulkan bahawa ahli syurga tidak tidur kerana kenikmatan tidur tidak akan berlaku atau dirasai melainkan oleh mereka yang berhajat kepadanya kerana penat atau sakit, sedangkan ahli syurga tidak mengalami semua perkara tersebut. Kami akhiri perbincangan dengan doa:
اللَّهُمَّ لَا سَهْلَ إِلاَّ ما جَعَلْتَهُ سَهْلاً، وأنْتَ تَجْعَلُ الحَزْنَ إذَا شِئْتَ سَهْلاً
Maksudnya:
 “
Ya Allah! Tiada kemudahan kecuali apa yang Engkau jadikannya sebagai kemudahan. Dan Engkaulah yang menjadikan perkara yang sukar itu jika Engkau kehendaki dengan kemudahan
.”
[5]
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 20 Januari 2022 bersamaan 17 Jamadil Akhir 1443H
[1]
 Riwayat al-Tabarani dalam
al-Mu‘jam al-Ausat
 (919); al-Dailami dalam
al-Firdaus
 (1554); al-Baihaqi dalam
Syu‘ab al-Iman
 (4745); al-‘Ajluni al-Jarrahi menyebutkan bahawa riwayat al-Bazzar, al-Tabarani dan al-Baihaqi ini adalah dengan sanad yang sahih daripada Jabir (Lihat
Kasyf al-Khifa’
, 2/329)
[2]
 Beliau ialah Pensyarah Jabatan Akidah dan Mazhab Kontemporari, Universiti al-Imam Muhammad bin Su‘ud.
[3]
 Benarlah firman Allah SWT:
وَنَزَعْنَا مَا فِي صُدُورِهِم مِّنْ غِلٍّ إِخْوَانًا عَلَىٰ سُرُرٍ مُّتَقَابِلِينَ
Maksudnya:
 “
Dan Kami cabut akan apa yang ada dihati mereka dari perasaan hasad dengki sehingga menjadilah mereka bersaudara (dalam suasana kasih mesra), serta mereka duduk berhadap-hadapan di atas pelamin masing-masing
.” (Surah al-Hijr: 47)
Syeikh al-Sa‘di menyatakan bahawa ‘dicabut daripada hati orang-orang beriman perasan hasad dengki dan kebencian’ maka oleh sebab itu mereka sentiasa selamat daripada sifat dendam, kedengkian, bersih lagi saling mencintai sesama mereka. (Lihat
Tafsir al-Sa‘di
, 1/431)
[4]
 Lihat https://ar.islamway.net/fatwa/14546/ نوم-أهل-الجنة
[5]
 Riwayat al-Baihaqi dalam
al-Da‘awat al-Kabir
(265), Ibn Hibban (974) dan Ibn al-Sunni dalam
‘Amal al-Yaum wa al-Lailah
 (351)


#3240: Kisah Kunci Ka’bah

Soalan:
Assalamualaikum Dato’ Seri. Benarkah kunci Ka’bah dimiliki oleh satu keturunan sahaja untuk menjaganya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
إِذَا جَاءَ نَصْرُ اللَّهِ وَالْفَتْحُ ﴿١﴾ وَرَأَيْتَ النَّاسَ يَدْخُلُونَ فِي دِينِ اللَّهِ أَفْوَاجًا ﴿٢﴾ فَسَبِّحْ بِحَمْدِ رَبِّكَ وَاسْتَغْفِرْهُ ۚ إِنَّهُ كَانَ تَوَّابًا ﴿٣﴾
Maksudnya:
Apabila datang pertolongan Allah dan kemenangan (semasa engkau wahai Muhammad berjaya menguasai negeri Makkah), –  Dan engkau melihat manusia masuk dalam ugama Allah beramai-ramai, –  Maka ucapkanlah tasbih dengan memuji Tuhanmu dan mintalah ampun kepadaNya, sesungguhnya Dia amat menerima taubat.”
(Surah al-Nasr: 1-3)
Dalam menjawab persoalan di atas, selepas pembukaan kota Makkah, Rasulullah SAW telah melakukan banyak perkara untuk diselesaikan. Salah satunya isu kunci Ka’bah.
Kemudian Rasulullah SAW duduk di dalam masjid. Ali RA bangun menghadap Rasulullah SAW; waktu itu kunci Kaabah berada di tangan Rasulullah SAW. Ali berkata, “Hai, Rasulullah SAW, serahlah urusan penjagaan Kaabah dan minuman orang haji kepada kami. Mudah-mudahan Allah merahmatimu.”
Dalam riwayat lain menyebutkan bahawa yang menyatakan itu ialah al-Abbas. Rasulullah SAW bertanya, “Di mana Uthman bin Talhah?” Setelah dipanggil, Rasulullah SAW berkata kepada Uthman, “Nah, ambillah kuncimu wahai Uthman. Hari ini adalah hari menunaikan janji.”
Dalam riwayat Ibnu Saad dalam
al-Tabaqat
 menyebut, ketika Rasulullah SAW menyerahkan kunci itu kepada Uthman, Rasulullah SAW bersabda, “Ambillah kunci ini buat selama-lamanya. Tidak ada yang boleh merampas kunci ini daripadamu, hai Uthman, melainkan orang yang zalim. Sesungguhnya Allah telah mengamanahkan kepadamu untuk menjaga rumah-Nya. Oleh itu makanlah hasil yang diperolehi daripada rumah ini dengan cara yang baik.” (Lihat
Sirah Nabawiyyah al-Rahiq al-Makhtum
,
hlm. 701)
Benarlah firman Allah SWT:
 إِنَّ اللَّهَ يَأْمُرُكُمْ أَن تُؤَدُّوا الْأَمَانَاتِ إِلَىٰ أَهْلِهَا
Maksudnya:
 “Sesungguhnya Allah menyuruh kamu supaya menyerahkan segala jenis amanah kepada ahlinya (yang berhak menerimanya).”
(Surah al-Nisa’: 58)
Ibn Kathir berkata: “Allah khabarkan kepada kamu agar kamu laksanakan amanah kepada yang berhaknya.” (Lihat
Tafsir al-Quran al-’Azim,
2/331)
Kami akhiri dengan doa:
اَللَّهُمَّ أَنْتَ رَبُّنَا لاَ إِلَـهَ إِلاَّ أَنْتَ، خَلَقْتَنَا وَنَحْنُ عَبِيْدُكَ، وَنَحْنُ عَلَى عَهْدِكَ وَوَعْدِكَ مَا اسْتَطَعْنَا، نَعُوْذُ بِكَ مِنْ شَرِّ مَا صَنَعْنَا، نَبُوْءُ لَكَ بِنِعْمَتِكَ عَلَيْنَا، وَنَبُوْءُ بِذُنُوْبِنَا، فَاغْفِرْ لَنَا فَإِنَّهُ لاَ يَغْفِرُ الذُّنُوْبَ إِلاَّ أَنْتَ
Maksudnya:
“Ya Allah, Engkau adalah Tuhan kami. Tidak ada tuhan yang berhak disembah kecuali Engkau, Engkaulah yang menciptakan kami dan kami adalah hamba-Mu. Kami akan setia pada perjanjian kami pada-Mu dan janji-Mu dengan sedaya upaya kami. Kami berlindung kepada-Mu dari kejahatan yang kami lakukan. Kami mengakui nikmat-Mu kepada kami dan kami mengakui dosa kami, maka ampunilah kami. Sesungguhnya tiada yang mengampuni dosa kecuali Engkau.”
Bertarikh: 25 September 2023 bersamaan 9 Rabiulawwal 1445


#3241: Wujudkah Solat Syukur?

Soalan:
Assalamualaikum Dato’ Seri. Ada atau tidak di dalam Islam solat syukur?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Solat Syukur Sempena Pembukaan Kota Makkah
Pada hari itu, Rasulullah SAW masuk ke rumah Hani binti Abu Talib. Di dalam rumahnya, Rasulullah SAW mandi dan terus sembahyang sunat lapan rakaat.
Waktu itu adalah waktu Dhuha maka, ada orang menyangka Rasulullah SAW bersembahyang Dhuha, padahal Rasulullah SAW solat itu adalah kerana mensyukuri anugerah yang dikurniakan oleh Allah
, iaitu pembukaan Makkah.
Ummu Hani memberikan perlindungan kepada dua orang iparnya, lalu Rasulullah SAW berkata, “Hai Ummu Hani, kami melindungi orang yang kau lindungi.” Sebelum itu, saudaranya iaitu Ali bin Abu Talib R.A mahu membunuh kedua-dua iparnya tetapi Ummu Hani melindungi kedua-dua mereka di dalam rumahnya dan meminta Rasulullah SAW untuk memberikan perlindungan. Lantaran itu, Rasulullah SAW mengucapkan seperti yang disebut di atas. (Lihat
Sirah Nabawiyyah al-Rahiq al-Makhtum
,
hlm 702)
Perbahasan Tentang Bilangan Rakaat Solat Dhuha
Kami juga kemukakan di sini perbahasan tentang bilangan rakaat solat dhuha yang paling minimum, dan bilangan rakaat yang paling banyak.
Pertama: Bilangan Rakaat Paling Minimum
Bilangan rakaat solat Duha paling sedikit berdasarkan kepada hadis-hadis berkaitan dengan solat Duha bolehlah dibuat kesimpulan bahawa bilangan rakaat solat Duha sekurang-kurangnya ialah dua. Hal ini berdasarkan kepada beberapa hadis, iaitu:
Daripada Abu Hurairah R.A, katanya:
أَوْصَانِي خَلِيلِي صَلَّى اللهُ عَلَيْهِ وَسَلَّمَ بِثَلاَثٍ: «صِيَامِ ثَلاَثَةِ أَيَّامٍ مِنْ كُلِّ شَهْرٍ، وَرَكْعَتَيِ الضُّحَى، وَأَنْ أُوتِرَ قَبْلَ أَنْ أَنَامَ
Maksudnya:
“Kekasihku (Rasulullah) SAW telah mewasiatkan kepadaku agar berpuasa tiga hari pada setiap bulan, mendirikan dua rakaat solat Duha, dan berwitir sebelum tidur.”
Riwayat al-Bukhari (1981) dan Muslim (721)
Imam al-Nawawi berkata: “Hadis ini dan hadis Abu al-Darda’ adalah galakan untuk melaksanakan solat Duha dan hukumnya sah jika dilakukan sebanyak dua rakaat.” (Lihat
al-Minhaj Syarh Sahih Muslim
, 5/234)
Daripada Ibn Umar katanya R.Anhuma, Rasulullah SAW bersabda: Firman Allah SWT di dalam hadis qudsi:
ابْنَ آدَمِ إرْكَعْ صَلِّ لِيْ رَكْعَتَيْنِ أَوَّلَ النَّهَارِ أَضْمَنْ لَكَ آخِرَهُ
Maksudnya:
“Hai anak Adam, solatlah kerana-Ku dua rakaat Duha pada awal hari nescaya Aku jamin hingga akhir hari tersebut.”
Riwayat al-Tabarani dalam
al-Kabir
Daripada Uqbah bin Amir RA, bahawa beliau berkata:
مَنْ قَامَ إِذَا اسْتَقْبَلَتْهُ الشَّمْسُ فَتَوَضَّأ فَأَحْسَنَ وُضُوْءَهُ، ثُمَّ قَامَ فَصَلَّى رَكْعَتَيْنِ، غُفِرَ لَهُ خَطَايَاهُ، وَكَانَ كَمَا وَلَدَتْهُ أُمُّهُ
Maksudnya:
 “Siapa yang bangun melaksanakan wuduk dengan sesempurnanya ketika matahari sedang naik kemudian solat dua rakaat nescaya diampun baginya segala dosanya dan adalah dia sama seperti baru dilahirkan ibunya.”
Riwayat Abu Ya’la
Daripada Ibn Abbas R.Anhuma:
عَلَى كُلِّ سُلاَمَى مِنِ ابْنِ آدَمَ فِيْ كُلِّ يَوْمٍ صَدَقَةٌ، وَيُجْزِئُ مِنْ ذَلِكَ كُلِّهِ رَكْعَتَا الضُّحَى
Maksudnya: “
Di atas setiap sendi-sendi anak Adam, pada setiap hari mempunyai hak untuk bersedekah dan memadai daripada demikian itu semuanya dengan dua rakaat Duha.”
Riwayat al-Tabarani dalam
al-Saghir
 (639) dan
al-Awsat
(4449)
Daripada Abu Umamah RA katanya, Rasulullah SAW bersabda:
إِذَا طَلَعَتِ الشَّمْسِ مِنْ مَطْلِعِهَا كَهَيْئَتِهَا لِصَلاَةِ الْعَصْرِ، حِيْنَ تَغْرُبُ مِنْ مَغْرِبِهَا، فَصَلَّى رَجُلٌ رَكْعَتَيْنِ وَأَرْبَعَ سَجَدَاتٍ، فَإِنَّهُ لَهُ أَجْرٌ ذَلِكَ الْيَوْمِ. وَحَسِبْتُهُ قَالَ: وَكَفَّرَ عَنْهُ خَطِيْئَتَهُ وَإِثْمَهُ. وَأَحْسِبُهُ قاَلَ: وَإِنْ مَاتَ مِنْ يَوْمِهِ دَخَلَ الْجَنَّةَ
Maksudnya: “
Apabila keluarnya matahari daripada tempatnya seperti keadaannya bagi solat Asar ketika tenggelam ketika Maghribnya maka seseorang solat dua rakaat dan empat sujud, maka sesungguhnya baginya pahala hari tersebut. Dan aku sangkanya Baginda bersabda: Dikifaratkan daripadanya kesalahan dan dosanya. Dan aku sangka juga Baginda bersabda: Jika sekiranya beliau mati pada hari tersebut, nescaya masuk syurga.”
Riwayat al-Tabarani (7790)
Kedua: Bilangan Rakaat Paling Maksimum
Terdapat dua pandangan ulama berkenaan dengan jumlah yang paling maksimum bagi mengerjakan solat Duha:
Pendapat Pertama: Lapan Rakaat
Inilah pendapat mazhab Maliki dan Hanbali mengikut pendapat yang sahih. Bahkan mazhab Maliki memakruhkan sesiapa yang melebihi daripada lapan rakaat jika berniat solat Duha.  Ini berdasarkan kepada beberapa hadis, antaranya:
Daripada Ummu Hani
[1]
 binti Abi Talib R.Anha menceritakan:
أَنَّهُ لَمَّا كَانَ عَامَ الْفَتْحِ أَتَتِ رَسُوْلَ اللهِ صَلَّى اللهُ عَلَيْهِ وَسَلَّمْ وَهُوَ بِأَعْلَى مَكَّة فَقَامَ رَسُوْلُ اللهِ  إِلَى غَسْلِهِ فَسَتَرَتْ عَلَيْهِ فَاطِمَةُ ثُمَّ أَخَذَ ثَوْبَهُ وَالْتَحَفَ بِهِ ثُمَّ صَلَّى ثَمَانِيَ رَكَعَاتٍ سُبْحَةَ الضُّحَى
Maksudnya:
 “Bahawa sesungguhnya tatkala tahun pembukaan kota Mekah, beliau (Ummu Hani) menemui Rasulullah SAW ketika Baginda SAW berada di puncak bukit kawasan Mekah. Lalu Rasulullah SAW pergi mandi dengan dilindungi oleh Fatimah. Kemudian Baginda mengenakan pakaiannya dan terus bersolat Duha sebanyak lapan rakaat.”
Riwayat Muslim (336)
Daripada Ummu Hani R.Anha:
أَنَّ رَسُوْلَ اللهِ صَلَّى يَوْمَ الْفَتْحِ سُبْحَةَ الضُّحَى ثَمَانِيَ رَكَعَاتٍ وَيُسَلِّمُ مِنْ كُلِّ رَكْعَتَيْنِ
Maksudnya: “
Bahawa Rasulullah bersolat Duha sebanyak lapan rakaat pada hari pembukaan kota Mekah. Baginda mengucap salam setiap kali selesai dua rakaat.”
Riwayat Abu Daud
[2]
 (1290) dan al-Albani berkata: Hadis ini daif
Imam al-Nawawi berkata: Para ashab kami dan jumhur ulama berdalilkan dengan hadis ini dalam menyatakan istihbab (galakan) melakukan solat dhuha sebanyak lapan rakaat. (Lihat
al-Minhaj Syarh Sahih Muslim
, 5/233)
Pendapat Kedua: Dua Belas Rakaat
Inilah pendapat mazhab Hanafi, Syafie dalam satu wajah yang lemah dan Imam Ahmad dalam satu riwayat. Ini berdasarkan kepada beberapa hadis, antaranya:
Daripada Ibn Umar R.Anhuma katanya, aku berkata kepada Abu Zar: Hai pakcik, wasiatkan aku! Jawabnya: Kamu bertanya kepadaku sebagaimana aku bertanya kepada Rasulullah SAW. Lantas Baginda bersabda:
إِنْ صَلَّيْتَ الضُّحَى رَكْعَتَيْنِ لَمْ تُكْتَبْ مِنَ الْغَافلِيْنَ، وَإِنْ صَلَّيْتَ أَرْبَعاً كُتِبْتَ مِنَ الْعَابِدِيْنَ، وَإِنْ صَلَّيْتَ سِتًّا لَمْ يَلْحَقْكَ ذَنْبٌ، وَإِنْ صَلَّيْتَ ثَمَانِيًا كُتِبْتَ مِنَ الْقَانِتِيْنَ، وَإِنْ صَلَّيْتَ اثْنَتَى عَشَرَةَ رَكْعَةً بُنِيَ لَكَ بَيْتٌ فِي الْجَنَّةِ، وَمَا مِنْ يَوْمٍ وَلاَ لَيْلَةٍ وَلاَ سَاعَةٍ إِلاَّ وَلِلَّهِ فِيْهَا صَدَقَةٌ  يَمُنُّ بِهَا عَلَى مَنْ يَشَاءُ مِنْ عِبادِهِ، وَمَا مَنَّ عَلَى عَبْدٍ مِثْلَ أَنْ يُلْهِمَهُ ذِكْرُهُ
Maksudnya: “
Jika kamu laksanakan solat Duha dua rakaat nescaya tidak ditulis di kalangan orang yang lalai, dan jika kamu laksanakan solat Duha empat rakaat nescaya ditulis di kalangan Abidin, jika kamu laksanakan solat Duha enam rakaat nescaya kamu tidak diikuti dengan dosa dan jika kamu laksanakan solat Duha lapan rakaat nescaya kamu ditulis di kalangan Qanitin (sentiasa berdiri untuk beribadat) dan jika kamu laksanakan solat Duha dua belas rakaat nescaya dibina bagimu istana dalam syurga dan tiada sehari semalam dan waktu kecuali bagi Allah padanya sedekah yang dikurniakan dengannya atas siapa yang dikehendaki atas hambanya dan tiada daripada mana-mana hamba seumpama diilham-Nya untuk zikir kepada-Nya.
”
Riwayat Ibn Hibban (1/295). Al-‘Iraqi menyatakan hadis ini adalah dha’if (Lihat
Tarh al-Tathrib
, 3/71)
Daripada Abu al-Darda RA katanya Rasulullah SAW bersabda:
مَنْ صَلَّى الضُّحَى رَكْعَتَيْنِ لَمْ يُكْتَبْ مِنَ الْغَافِلِيْنَ، وَمَنْ صَلَّى أَرْبَعاً كُتِبَ مِنَ الْعَابِدِيْنَ، وَمَنْ صَلَّى سِتًّا كُفِيَ ذَلِكَ الْيَوْمَ، وَمَنْ صَلَّى ثَمَانِياً كَتَبَهُ الله مِنَ الْقَانِتِيْنَ، وَمَنْ صَلَّى ثِنْتَى عَشْرَةَ بَنَى اللهُ لَهُ بَيْتاً فِي الْجَنَّةَ، وَمَا مِنْ يَوْمٍ وَلَيْلَةٍ إِلاَّ لله مَنُّ يَمُنُّ بِهِ عَلَى عِبَادِهِ وَصَدَقَةٌ، وَمَا مَنَّ اللهُ عَلَى أَحَدٍ مِنْ عِبَادِهِ أَفْضَلُ مِنْ أَنْ يُلْهِمَهُ ذِكْرَهُ
Maksudnya: “
Siapa yang solat Duha dua rakaat nescaya tidak ditulis di kalangan yang lalai dan siapa yang solat Duha empat rakaat nescaya ditulis di kalangan Abidin dan siapa yang solat Duha enam rakaat nescaya dicukupkan hari tersebut dan siapa yang solat Duha lapan rakaat nescaya Allah menulis baginya di kalangan Qanitin (sentiasa berdiri untuk beribadat) dan siapa yang solat Duha dua belas rakaat nescaya dibina istana baginya dalam syurga dan tiada berlalu hari dan malam kecuali bagi Allah kurnian yang dikurniakan baginya atas hamba-hamba-Nya dan sedekah dan tiada kurniaan Allah ke atas seorang hamba-Nya lebih baik daripada diilham-Nya untuk berzikir kepada-Nya.
”
Riwayat al-Tabarani dalam
al-Kabir
 sepertimana disebut dalam
al-Targhib wa al-Tarhib
(1/266) oleh al-Munziri
Daripada Anas bin Malik R.A berkata Rasulullah SAW bersabda:
مَنْ صَلَّى الضُّحَى ثِنْتَىْ عَشْرَةَ رَكْعَةً بَنَى اللَّهُ لَهُ قَصْرًا مِنْ ذَهَبٍ فِي الْجَنَّةِ
Maksudnya:
“Siapa yang melaksanakan Solat Dhuha 12 rakaat, nescaya Allah binakan untuknya istana daripada emas di dalam syurga.”
Riwayat al-Tirmizi (473) dan beliau berkata hadis gharib. Akan tetapi ia dikuatkannya dengan syawahid.
Ibn Abidin berkata: Telah dihukumkan bahawa hadis daif harus beramal dengannya dalam masalah kelebihan.
Al-Haskafi dari ulama Hanafi menukilkan daripada kitab
al-Zakhair al-Asyrafiah
 pertengahannya ialah lapan rakaat dan ia paling afdal kerana sabit dengan perbuatan dan sabda Baginda SAW. Adapun sebanyak-banyaknya, maka itu hanya dengan ucapannya sahaja. (Lihat
al-Durr al-Mukhtar
, 2/24)
Dalam mazhab Syafie, ramai di kalangan ulama berselisih pendapat, antaranya Imam Nawawi mempunyai dua pendapat:
Dua belas rakaat sepertimana yang disebut dalam
Minhaj al-Talibin
 (hlm. 36).
Lapan rakaat seperti yang disebut dalam
al-Majmu’ Syarh

al-Muhazzab
 (4/35).
Beliau juga berkata dalam
Raudhah al-Talibin
 (1/467): Afdal lapan rakaat dan sebanyaknya dua belas rakaat, di mana hendaklah memberi salam setiap dua rakaat.
Tarjih
Pendapat yang paling
asah
 dan muktamad bahawa bilangan yang paling banyak solat Duha ialah lapan rakaat inilah yang dipilih dalam kitab
al-Tahqiq
 dan
al-Majmu’
 termasuk Syeikh Muhammad al-Ramli. Tetapi Ibn Hajar al-Haitami berpendapat dengan dua belas rakaat sebagaimana Syeikh Abdul Salam al-Nazili telah menyebut dalam syairnya:
بِثِنْتَي مِنْهَا لَيْسَ تُكْتَبُ غَافِلاً !                  وَأَرْبَعٌ تُدْعَى مُخْبِتًا يَا أَبَا عُمَرْ
وَسِتٌّ هَدَاكَ اللهُ تُكْتَبُ قَانِتًا !                 ثَمَانٍ بِهَا فَوْزُ الْمُصَلِّي لَدَى الْحَشْرِ
وَتُمْحَى ذُنُوْبُ الْيَوْمِ بِالْعَشْرِ فَاصْطَبِرْ!                    وَإِنْ شِئْتَ ثِنْتَا عَشْرَهَا فُزْتَ بِالنَّصْرِ
Dengan dua rakaat kamu tidak ditulis lalai,
        4 rakaat kamu digelar Mukhbit hai Abu Amar.
6 rakaat semoga Allah hidayah-Mu ditulis Qanit,
        8 rakaat dengannya berjayalah yang solat di Mahsyar.
Dihapus dosa hari tersebut dengan 10 rakaat sabarlah,
       Jika kamu mahu 12 rakaat kamu berkemenangan.
Syair di tersebut jelas menunjukkan keharusan solat Duha sebanyak dua belas rakaat, walaupun yang ditarjihkan oleh ramai ulama sebanyak lapan rakaat. Justeru, khilaf seperti ini bukan antara benar dan salah, tetapi antara baik dan yang lebih baik. Semoga kita menjadi golongan yang sentiasa melaksanakan solat Duha.
Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
[1]
   Ummu Hani binti Abu Talib al-Hasyimiah. Dikatakan namanya Fakhitah atau Fatimah atau Hindun tetapi nama yang pertama lagi masyhur. Beliau adalah isteri kepada Habirah bin Amr bin Aiz bin Imran al-Makhzumi. Meriwayatkan beberapa hadis dan meninggal dunia pada zaman Muawiyah.
[2]
   Sulaiman bin Asy’ath al-Sijistani. Dilahirkan pada tahun 202 Hijrah. Beliau mendengar ilmu hadis daripada ramai ulama. Antara gurunya ialah Imam Ahmad, al-Qa’nubi, Sulaiman bin Harb dan lain-lain. Begitu juga yang meriwayatkan daripadanya ialah al-Tirmizi dan al-Nasaie. Beliau pernah berkata: Aku menulis daripada Nabi SAW lebih daripada 500 ribu hadis, kemudian aku menapis untuk dimuatkan dalam kitab
al-Sunan
, di mana jumlah hadisnya 4800 hadis, tiada di dalamnya hadis yang diijmak ulama ditinggalkannya. Beliau meriwayatkan Sunannya di Baghdad dan penduduk di sana mengambil daripadanya. Beliau pernah membentangkannya kepada Imam Ahmad dan dipujinya. Al-Khatabi pernah berkata:
Sunan Abu Daud
 lebih baik kedudukan dan lebih banyak fiqh daripada dua sahih. Ibn al-Arabi berkata: Siapa yang di rumahnya terdapat kitab Allah dan
Sunan Abu Daud
, nescaya dia tidak berhajat sesuatupun daripada ilmu. Al-Ghazali menjelaskannya bahawa memadai bagi mujtahid menguasai hadis-hadis hukum dan pendapat tersebut dipersetujui oleh ulama. Meninggal dunia pada tahun 275 Hijrah di Kota Basrah.

Bertarikh: 25 September 2023 bersamaan 9 Rabiulawwal 1445